open-index/open-wikipedia-markdown huggingface dataset:
Alɩwaatʋ

Alɩwaatʋ yekina nɛ ɖɩnaɣ se lɛɣzɩtʋ wɛ kedeŋa yɔɔ cɩnɛ. Ɛyʋ pɔsaa se ɛtɩlɩ mbʋ alɩwaatʋ kɛna kpem yɔ. Ɛyʋ pɔzʋʋ se ɛna se alɩwaatʋ kɛ kedeŋa pʋyʋ keem yaa ɛyʋ tɩŋɩna ɛ-lɔnsɩnɖɛ yɔɔ nɛ ɛmaɣzɩ nɛ ɛɖʋ-tʋ yem.

Paa ɛyʋ eecosi suwe yɔ, ɖɔm ɛɛnɩɣ. Pʋ-tɔbʋʋ se ɛyʋ ɛɛtɩlɩɣ ɖeyi ɖeyi mbʋ alɩwaatʋ kɛna kpem yɔ. Tɔm cosuu tɩŋɛ tɛkɛ lɩmaɣza lɩzʋʋ : ɛyʋ lɛɣzɩɣ alɩwaatʋ lɛɣzʋʋ mbʋ yɔ wɛ wazaɣ pɩdɩɩfɛyɩ.

Paapɩzɩɣ pamaɣzɩ alɩwaatʋ ɛzɩ tɩwɛʋ yɔ. Pʋ-tɔbʋʋ se paapɩzɩɣ pamaɣzɩ-tʋ ɛzɩ pamaɣzɩɣ pʋyʋ yem yɔ. Pʋwɛɛ se ɖɩnɩɩ tɔm ndʋ tɩkɔŋ nɛ wayɩ yɔ tɩ-taa mbʋ payaɣ se alɩwaatʋ maɣzʋʋ yɔ hɔɔlʋʋ nakʋyʋ nɛ mbʋ pɩkɛ alɩwaatʋ maɣzʋʋ yɔ ɖɩjaɣyɛ naɖɩyɛ taa.

Nabʋyʋ ɛɛlaba nɛ pɩɖɛɛ nɛ nabʋyʋ ɖɔɖɔ ñatasɩ labʋ sɔnɔ, mbʋ pɩlaba nɛ pɩɖɛɛ yɔ nɛ mbʋ pɩlaba sɔnɔ yɔ, pɩ-hɛkʋ taa maɣzɩtʋ kɛɣna kɩyakɩŋ. Pʋ-tɔbʋʋ se, ɖɩkpaɣ ɛzɩ nabʋyʋ laba hodo nakʋyʋ wiye. Lɛɛbʋ ñala mazaɣ nakɛyɛ wiye. Yee pamaɣzɩɣ alɩwaatʋ ndʋ tɩwɛ hodo nɛ mazaɣ pɛ-hɛkʋ taa kɔyɔ, pɔtɔŋ se tɔm ndʋ tɩɩlaba hodo wiye nɛ ndʋ tʋtʋ ñala mazaɣ wiye yɔ, pɛ-hɛkʋ taa kɩyakɩŋ naanza wɛna.

Alɩwaatʋ maɣzʋʋ lɛɣzɩ paa ɖooye ɛyʋ wezuu caɣyʋ. Pɩlɛɣzɩ ɖɔɖɔ ɛyʋ tisuu Ɛsɔ sɛtʋ yɔɔ nɛ pɩtɛ pɩlɛɣzɩ ɖɔɖɔ ɛ-lɔnsɩnɖɛ kpɛlɛkʋʋ. Alɩwaatʋ maɣzɩtʋ lɛɣzɩ sakɩyɛ ɖɔɖɔ tɩlɩtʋ kpɛlɛkʋʋ piliŋa nʋmɔʋ taa.

Tɩlɩtʋ kpɛlɛkʋʋ piliŋa ñɔtɔŋ se alɩwaatʋ kɛna wɛtʋ natʋyʋ yaa kawɩlaɣ tɛ maɣzɩtʋ. Piyele ɖama tʋʋzʋnaʋ tɛ kɛʋ piliŋa cɔlɔ lɛ, mbʋ payaɣ se alɩwaatʋ yɔ, pɩlɩɣna paa weyi ɛnaɣ naʋ mbʋ yɔ pʋ-cɔlɔ. Piliŋa ŋga, kakaɖɩɣ kpayɩ se tomiye naɖɩyɛ wɛ alɩwaatʋ nɛ loniye pɛ-hɛkʋ taa siŋŋ.

Samaɣ ndɩ ndɩ taa ɛyaa sakɩyɛ tɔŋ se mbʋ pɩɖɛwa yɔ, pɩwɛ wayɩ nɛ mbʋ pʋkɔŋ yɔ, pʋpʋ ñɛwɛɛ ɛsɩndaa. Ɛlɛ, aymara samaɣ taa ñɩma ñɛlɛɣzɩɣ pɩtɛ alɩwaatʋ ńdʋ. Paba ñɔtɔŋ se mbʋ pɩɖɛwa yɔ, pasɩma-pʋ. Pʋwɛna ɛyʋ ɛsɩndaa kiŋ nɛ piyele mbʋ pɩtatɩɩkɔmda yɔ, paasɩ-pʋ, yee mbʋ pʋwɛna ɛyʋ wayɩ kiŋ.

Alɩwaatʋ wɛna tɔbʋʋ nɩʋ nabʋlɛ taa. Nabʋyʋ taa kɔyɔ, ɛyʋ ɖɔŋ nɛ ewokina alɩwaatʋ tɛ sizika cɔlɔ kiŋ  ewoki you nakʋyʋ loluu. Yaa nabʋyʋ taa lɛ, pʋyʋ kɩtalɩm wokiŋna ɛyʋ yɔɔ kiŋ : nʋmɔʋ haʋ ñɔtaa kɛlɛ…
Tomnaɣ

Lɔnsɩnɖɛ kpɛlɛkɩyaa, mbaa payaɣ se filosɔɔfʋ waa, maɣzɩɣ se tomnaɣ kɛ mbʋ ɛyʋ pɩzɩɣ ɛnɩɩna maɣzɩm taa yɔ. Pañɩnaa nɛ pana se walanzɩ nɛ kɩɩkpɛndɩyʋ nɛ hɩlɩmɩyɛ pɛwɛna tomnaɣ taa. Kawɩlaɣ kpɛlɛkʋʋ tʋmɩyɛ labɩnɩyaa tɔŋ se ɛyʋ tomnaɣ wɛ ndɩ nɛ walanzɩ tomnaɣ. Ɛyʋ tomnaɣ kɛŋna cɩɖɩɖɩ tomnaɣ yaa tomnaɣ siŋŋ. Kɛkɛ tomnaɣ siŋŋ, mbʋ pʋyɔɔ yɔ, katamsɩna ka-tɩ maɣmaɣ. 

Walanzɩ tomnaɣ ñɛkɛna wonuu tɔnʋʋ yem. Kɩfɛyɩna wezuu. Ɖooo caanaʋ ɛyʋ pʋzɩ ɛ-tɩ se ɛna se ɛbɛ wɛ tomnaɣ nɛ ciyam yaa kalɩzaɣ pɛ-hɛkʋ taa. Pʋ-tɔbʋʋ se ɛyʋ ñɩnaa se ɛna se ɛbɛ kɛ tomnaɣ nɛ ɛbɛ kɛ ciyam.

Lɔnsɩɖɛ kpɛlɛkɩyaa nabɛyɛ tɔŋ se tomnaɣ nɛ ciyam kpɛkpɛnda kpɛm, pɛkɛ kʋɖʋm. Se patayasɩ ɖama. Pʋ-tɔbʋʋ se alɩwaatʋ ndʋ tomnaɣ fɛyɩ yɔ, ciyam fɛyɩ ɖɔɖɔ. Mba pɔyɔɔdʋʋ mbʋ yɔ, pa-taa kɔyɔ ɖajaa Spinoza. Lalaa ñɔtɔŋ se tomnaɣ wɛ ndɩ nɛ ciyam, se pɛkɛ pʋdʋnaa naalɛ ndɩ ndɩ.

Tomnaɣ tɔbʋʋ lɩzʋʋ wɛ ndɩ ndɩ pɩlɩɩna lɔnsɩɖɛ kpɛlɛkɩyaa maɣzɩm ndɩ ndɩ cɔlɔ.

Lɔnsɩnɖɛ kpɛlɛkɩyʋ Lucrèce ñɔyɔɔdʋʋ Ɖo-tomnaɣ kɛ ciyam tɛ kuhuzum. Filosɔɔfʋ ɛnɛ, ɛ-maɣzɩm taa lɛ, ɛtɔŋ se tomnaɣ feŋuu na ciyam yɔɔ, ŋga huuzuuna kʋ-yɔɔ.

Lɔnsɩnɖɛ kpɛlɛkɩyʋ Platon ñɔtɔŋ se alɩwaatʋ ndʋ ciyam posuuna tomnaɣ kpaagbaa kpem yɔ, kɩpɩzɩɣ nɛ kɩmaɣzɩ siŋŋ. Alɩwaatʋ ndʋʋ lɛ, tomnaɣ yɛlɩɣ.

Piyele lɔnsɩɖɛ kpɛlɛkɩyʋ Descartes ñɔtɔŋ se tɔm piye tomnaɣ wɛ nabʋlɛ taa. Yee pɔyɔɔdɩ yem se tomnaɣ kɔyɔ, pɩkɛ wonuu kɩlɩzʋʋ tɛ hɔɔlʋʋ nakʋyʋ nɛ mbʋ pɩtɩŋɛ pʋwɛ kedeŋa yɔɔ yɔ. Ɛlɛ, yee ɖɩyɔɔdʋʋ abalʋ yaa halʋ tɛ tomnaɣ tɔm kɔyɔ, ɖɩyɔɔdʋʋ tɔnʋʋ tɩŋa ŋgʋ kɩtamsɩna abalʋ ɛnʋ e-ciyam yɔ kʋ-tɔm. 

Lɔnsɩɖɛ kpɛlɛkɩyʋ Spinoza ñɔtɔŋ se, ɛnʋ nɩʋ taa lɛ, pɔyaʋ se tomnaɣ yɔ, pɩkɛ pʋyʋ mbʋ pɩwɩlɩɣ Ɛsɔ keem yɔ.

Piyele lɔnsɩɖɛ kpɛlɛkɩyʋ Leibniz cɔlɔ lɛ, pʋyʋ wezuu tʋ tomnaɣ kɛ Ɛsɔ tɛ ñɩɣyʋʋ nakʋyʋ. Ɛtɔŋ ɖɔɖɔ se tomnaɣ kɛ tɩ-yɔɔ tɛ tʋmɩyɛ labʋ ñɩɣyʋʋ ŋgʋ kɩkɩlɩ tɩ-yɔɔ tɛ tʋmɩyɛ labʋ ñɩɣtʋ kilubitu tɩŋa payɩ yɔ.
Kɩmaŋ wɛʊʊ

Kɩmaŋ wɛʊʊ, tʊzʊʊ nɔmɔʊ taa pɩkɛ lɩmaɣzɩyɛ nɖɩ ɖɩ-taa panaɣ tɔm lɛɛzʊʊ kʊyʊntʊ yaa sakɩyɛ yɔ. Pɔtɔŋ se pañɩnɩ ɖeyi ɖeyi ñʊŋ lɛ, pɩkɛ  nɔmɔʊ ñɩnʊʊ mbʊ papɩzɩ pehiɣ lɛɛzɩyʊ tovonum tʊ yɔ. Lɛɛzɩyʊ ɛnʊ papɩzɩɣ paya-ɩ se paasɩŋɩ-ɩ. Ɖeyi ɖeyi wɛʊʊ pɩzɩɣ pɩwɛna wɛtʊ naa sakɩyɛ nɛ panaɣ-wɛ tʊzʊʊ pilinzi ndɩ ndɩ taa, pɩkpɛndɩna lɛɣtʊ laɣsɩ naa taa kɛlɛ pɩlaɣsɩ tɛkpɛndɩ.  

Ɖɩkpaɣ ɛzɩ ndʊ palɩzɩ-tʊ Al-Khawarizmi takayaɣ taa mbʊ yɔ, ɛnʊ kɛna ñʊŋ kalʊʊ tʊmɩyɛ caa. Ɛyʊ nɔɔyʊ sɩba nɛ eyele piyaa naanaza kɛlɛ ɛtɛyɩ-wɛ ñɩm ɛzɩ pɔpɔzʊʊ yɔ.    

Ɛzɩ ɖɩkpaɣ ndʊ ɖɩtɛma yɔɔdʊʊ yɔ, pamaʊ matʊ ndʊ kɩmaŋ wɛʊʊ mbʊ yɔ, pʊ-tɔbʊʊ ɖeyi ɖeyi tɛyʊʊ ɖɩkɛ kʊyʊnɖɩyɛ nɛ kajalaɣ ndʊ. 

Nɔɔnɔɔ anasaayɩ ñɩɣtʊ yɔɔ taʊʊ kɩlɩ wɛʊʊ ɖeu kɩmaŋ tɛyʊʊ nɔmɔʊ taa. Wondu ndʊ palakɩna pʊ-tʊmɩyɛ yɔ yeki nɛ pehikiɣ mɛɛsaɣ tɛɛ masɩ kɩñɔzasɩ nɛ nzɩ kɛna kiɖe keem kɛ mɛɛsaɣ tɛɛ matʊ ɖeɖe nɔmɔŋ wɩlɩɣ takayasɩ ɖeɖe.
Abeti Masikini

Abeti Masikini kɛna Koŋgo ɛjaɖɛ taa hendu teyu sɔsɔ nɔɔyʊ nɛ palʊla-ɩ kamɩŋ fenaɣ kɩyakʊ nakʊ ñɩŋgʊ wiye pɩnaɣ 1954 kɛ tɛtʊ ndʊ payaɣ-tʊ se Stanleyivilli yɔ kɛ Kisaŋginii, Koŋgoo ɛjaɖɛ taa. Ɛsɩbɩna pɩcɛɛɖɛ kʊdɔŋ kɛ salaŋ fenaɣ kɩyakʊ 28 pɩnaɣ 1944 kɛ Fransɩ ɛjaɖɛ taa ɛwɛna pɩnzɩ 39. Koŋgoo ɛjaɖɛ ñʊʊdʊ kacalaɣ ñɩnʊ payaɣ se Jean-Pierre Finant (1922-1961) nɛ ɛnʊ lʊlɩna Abeti Masikini. 

Ɛ-tɛɛ wendu tɛu taa wɛ ɖeu nɛ payɛ nɖɩ ɛpaɣ yɔ ɖɩnɩɩzɩna Koŋgoo taa sɔnzɩ payɛ; pɩtasɩ ɖɔɖɔ lɛ hendu ndʊ eteu yɔ tɩtɔzʊ mbʊ pɩɩwɛ ɖeu nɛ pɩtɛma ɖɛʊ yɔ. Ɖɔɖɔ lɛ mbʊ mbʊ pɩwɛ ɖeu nɛ pɩsɔzʊ ɛyʊ lɔŋ camɩyɛyɔ nɖʊ eteu.   

Jean-Pierre Finant nɛ e-tɛɛ asɛyʊ Marie Masikini palʊlɩna Abeti Masikini nɛ paya-ɩ se Elisabeth finant. Palʊla-ɩ kamɩŋ fenaɣ kɩyakʊ nakʊ ñɩŋgʊ wiye pɩnaɣ 1954 kɛ tɛtʊ ndʊ payaɣ-tʊ se Stanleyivilli yɔ kɛ Kisaŋginii, Koŋgoo ɛjaɖɛ taa. Palʊla-wɛ pɛkpɛnda pɩya litoozo nɛ pɛfɛyɩ kʊñɔŋ nakʊyʊ taa. Ɖooo pɩcatʊ taa kɛ ɛ-caa kpɛlɛka-ɩ piano mabʊ nɛ ɛɛwɛ ɖɔɖɔ kɛ peeɖe katolika ŋgbɛyɛ taa hendu teyaa taa. 

Ɛpazʊ hendu teu camɩyɛ yɔ pɩɩkɛna alɩwaatʊ ndʊ ɛkatɩ Togo ɛjaɖɛ taa-tʊ weyi payaɣ-ɩ se Gérard Akueson yɔ (ɛlɛ ñaakɛ hendu teyu weyi payaɣ ɛlɛ se Bella Bellow yɔ ɛtɛ tatasɩ lɩzɩyʊ nɛ paawoba Kinsasa peeɖe). Powoba peeɖe mbʊ lɛ ɛsɔɔlɩ se ɛnɛ-wɛ pɛkpɛndɩ pala amʊʊzɛɛ ɛlɛ pɩɩcɔʊ. Pɩla mbʊ nɛ Gérard Akueson heyi-i se pɩwayɩ lɛ ewoki peeɖe ɛmaɣmaɣ ɛ-yɔɔ nɛ pɩla mbʊ ɖɔɖɔ. Ɛsɛʊ hɩɖɛ se Abeti Masikini yɔ pɩtɛkɛ nabʊyʊ yem: pɩɩkɛna Mobutu alɩwaatʊ taa nɛ pɩkɛna kɩcɛyʊ se ɛyʊ esɛʊ hɩɖɛ kɔyɔ pɩkɛna ɛ-tɛ kʊnʊŋ taa hɩɖɛ.
Akon

Akon hɩɖɛ sɔsɔyɛ kɔyɔ Alioune Badara Thiam. Palʊla-ɩ Saint-Louis tɛtʊ taa, Misurii tɛtʋ taa kɛ ɖomaɣ fenaɣ 16 wiye pɩnaɣ 1973. Alioune Badara Thiam kɛna Amerika nɛ Senegalɩ hendu teyu nɔyʊ. Ɛnʊ kɛŋna hendu teya taa weyi ete eɖeke nɛ ɛpɩzɩ ɛkɛ kacalaɣ-tʊ nɛ naal-tʊ kɛ Billboard Hot 100 taa yɔ.

Palʊla Akon kɛ Saint-Louis, Misurii taa nɛ ɛ-caa nɛ e-ɖoo pɛkɛ Senegali ɛjaɖɛ taa mba. Ɛ-ɖaɣ taa paa-anɩ ɛsɔɔla hendu teu kamaɣ fɛyɩ nɛ ɛnʊ ɖɔɖɔ lɛ, ɛkpɛlɛkɩ cɩmɩŋ ndɩ ndɩ mabʊ. Senegali ɛjaɖɛ taa kɛ ɛcaɣ ɛpalɩ nɛ ɛɛwɛna pɩnzɩ lʊbɛ lɛ ɛɖɛ Etazunii taa nɛ ɛwɛɛ Niujɛrsii taa. Efemiye naɖɩyɛ aseɣɖe tɔm heyiyaa posaɣ-ɩ tɔm ndɩ ndɩ lɛ, ɛkɔɔ eheyi-wɛ se siŋŋŋ taa lɛ ɛ-hɩdɛ maɣsemaɣ kɛlɛ Alioune Badara Akon Thiam ɛlɛ ɛ-tatasɩ yɔɔ lɛ pamaɣ yɛ se Aliaune Thiam.

Akon tɔbʊ kɛlɛ nɛ aŋgilisi taa se: weyi paɖʊ-ɩ salaka yɔ. Yee ɛkpaɣ hɩɖɛ nɖɩ yɔ, pɩtɛkɛ yem; paaɖɩɣ-ɩ salaka ɖɔɖɔ mbʊ pʊ-yɔɔ ɛɛmɩla lɔɔɖɩyɛ nɛ pakpa-ɩ. Salaka taa peeɖe kɛ ɛɛwɛɛ (pɩnzɩ naatozo) nɛ ɛnɩɩ pɩ-taa nɛ ɛpaɣzɩ ɛ-tɩlɩtʊ wɩlʊ. Hendu ndʊ ndʊ etewaɣ yɔ ɛɖʊ-tʊ ñɩɣyʊ yɔɔ ɛcɛlɩ ŋgbɛyɛ nɖɩ payaɣ-ɖɩ se SRC/Universal yɔ nɛ ɖɩlɩzɩ ɛ-tɛ kacalaɣ tataɣ, Trouble, pʊtɔbʊ se: cɛyɩtʊ mɩsɩkum fenaɣ 29 pɩnaɣ 2004. 

Akon kɛ malʊ nɛ eɖiu aseɣla paale se ɛ-ɛsɔ sɛtʊ ndʊ tɩpɩsɩna-ɩ ɛyʊ nɛ ɛwɛɛ ɛyaa taa. Ɛyɔɔdʊ aŋgilisi kʊnʊŋ nɛ wolofi nɛ ɛɛtasɩɣ fransɩ tɔm yɔɔdʊ mbʊ pʊyɔɔ yɔ ɛsɔ-tʊ kpaɣna alɩwaatʊ ndʊ ɛwoba ɛcaɣ Etazunii taa yɔ. Ɛsɔɔ mbʊ pʊyɔɔ yɔ ɛwɛɛna pɩnzɩ lʊbɛ yeke nɛ ewolo peeɖe. Akon luba tatasɩ sakɩyɛ.
Alpha Blondy

**Alpha Blondy**, kɛna **Seydou Koné** hɩɖɛ kɩsɛsɛyɛ nɛ palʊla-ɩ kɔlaɣ fenaɣ kacalaɣ wiye pɩnaɣ 1953 kɛ Timbokro tɛtʊ taa, Kotidivuwari ɛjaɖɛ taa. Ɛkɛ ɛjaɖɛ nɖɩ ɖi-taa hendu teyu sɔsɔ nɔɔyʊ nɛ hɛndʊ ndʊ eteu yɔ payaɣ-tʊ se rege. Kʊnʊmɩŋ weyi ɛ-taa ɛkɩlʊ hendu teu yɔ ɩnʊ lɛ: fransɩ, tiwula, pawule nɛ aŋgilisi. Ɛkɛna hendu teyu weyi ajɛya kpeekpe sama camɩyɛ yɔ mbʊ pʊyɔɔ yɔ ɛcɔ ajaɛya sakɩyɛ taa nɛ ɛla hendu teu amʊzzɛ sakɩyɛ.

Palʊla Seydou Koné kɛ Timbokro tɛtʊ taa kɛ pɩnaɣ 1953 nɛ pɛkpɛnda pɩya nakʊ. Seydou Koné tanɩɩ siziŋ kɛ ɛ-pɩcatʊ taa mbʊ pʊyɔɔ yɔ ɛɛwɛ e-neze cɔlɔ nɛ ɛ-cozo kɛ palɩ-ɩ nɛ ɛlɛ ñasɩba. Afrika taa lɛ, weyi palɩɣ-ŋ yɔ ɛkɛ halʊ kɔyɔ, ɛ-walʊ yaɣ-ŋ se ɛ-halʊ nɛ yee pɩkɛ abalʊ kɔyɔ, ɛ-halʊ yaɣ-ŋ se ɛ-halʊ. Mbʊ talɩna Alpha Blondy; e-neze halʊ sɩba mbʊ lɛ, e-neze ɛnʊ ɛyaɣ-ɩ se ɛ-halʊ nɛ ɛwɛ-ɩ cʊnʊʊ yɔɔ yem wɩsɩ nɛ ɖoo. Pɔtɔma se: pɩɣa ŋga kacakɩ sʊsa cɔlɔ yɔ ŋga sɩŋna lɔŋ. Mbʊ ɖɔɖɔ talɩna Seydou Koné. Ɛcaɣ akpadɩya cɔlɔ nɛ ɛpaɣlɩ nɛ pɛkpɛlɛkɩ-ɩ teevenim yɔɔdʊ: pɩwɛɛ se ɛyʊ ɛyɔɔdʊʊ  teevenim paale, taacɛtɩ tɔm, paa sɩm ɛsɩnda, taaseli.

Pɩnaɣ 1962 kɛ Seydou Koné woba e-ɖoo cɔlɔ kɛ Korogo tɛtʊ taa nɛ ɛlɛ kpaɣ-ɩ nɛ ewona Odiyene tɛtʊ taa, ɖenɖe ɛ-caa lakɩ tʊmɩyɛ kɛ Fransɩ anasayɩna cɔlɔ yɔ. Seydou Koné laba pɩnzɩ hiu peeɖe lɛ ɛkɛna sukuli pɩya cikpema nɛ sukuli kɩtɛzʊ taa mba nɔɔyɔɔ ɖɛyʊ nɛ pakʊmɩ-ɩ hɩɖɛ se Elvis Blondy. Pɩnaɣ ŋga ka-taa kɛ ɛmʊ ɛ-ɖamɩŋ 11 takayaɣ nɛ ɛsʊ Korogo sukuli kɩtɛzʊ taa. 

Peeɖe ɛpazɩ hendu teu. Ɛɛsɔɔla aŋgilisi kpɛlɛkʊ pʊyɔɔ kɛ ɛñaɣ pana nɛ ɛyɔɖɩ e-ɖoo nɛ ɛlɛ tisi nɛ ewolo Liberiya ɛjaɖɛ taa se ɛle sukuli Monroviya tɛtʊ taa. Ɛlaba fenasi 13 ɛlɛ ɛkpɛlɛ aŋgilisi kunʊŋ. Pɩla mbʊ lɛ, ɛkɔɖɛyɩ tasɩ: ɛpɩsɩ ɛ-ɛjaɖɛ taa se ɛñɔɔzɩ ɛ-tɩ nɛ ɛɖɛɛ Etazunii taa nɛ ɛla sukulɩ kɩtɛzʊ nɛ ɛkpɛlɛkɩ hendu teu camɩyɛ nɛ ɛtʊlɩ hendu teu kɩgaʊ nakʊyʊ. Ɛɛwɛ nɛ ɛcɔʊ mbʊ yɔ ɛɛwɛɛ eluki hendu sakɩyɛ ɖɔɖɔ.

Alpha Blondy caa kɛ malʊ nɛ e-ɖoo ñɛkɛ krɩstʊ tʊ ɛlɛ ɛ-neze sɩɣza-ɩ camɩyɛ se ɛsɔɔlɩ paa anɩ. Pʊyɔɔ ɖɔɖɔ kɛ e-hendu sakɩyɛ taa eteu ɖama nɩnaʊ tɔm. Kɩyɛna fenaɣ taa kɛ pɩnaɣ 218 taa kɛ ewoba maka. E-hendu natʊyʊ taa ɛlɩʊ ñʊndɩna, ɛzɩ Blaise Compaoré yɔ, pawayɩ nɛ ɛyɔɔdɩɣ ɖɔɖɔ se hɔsɩ lɩzʊ fɛyɩ ɖeu.
Angélique Kidjo

Palʊla Angélique Kpasseloko Hinto Hounsinou Kandjo Manta Zogbin Kidjo kɛ hasiyaɖɛ fenaɣ kɩyakʊ 14 pɩnaɣ 1960 kɛ Wiida tɛtʊ taa, Penɛɛ ɛjaɖɛ taa. Ɛ-hɩɖɛ kɩsɛsɛyɛ kɛlɛ Angélique Kidjo nɛ ɛkɛ Penɛɛ ɛjaɖɛ taa hendu teyu sɔsɔ nɔɔyʊ. Ɛwɛ keteŋga kpeekpe taa halaa mɩnɩʊ waa mba peciɣda keteŋga nɛ pa-lɩmaɣza kɩpana yɔ. 

Angélique Kidjo caa kɛ Fon tʊ nɛ ɛlakɩ tʊmɩyɛ kɛ ɖenɖe peyekɩɣ yaa pamʊʊ takayɩsɩ nɛ payaɣ se postɩ yɔ nɛ e-ɖoo kɛ yʊrʊba tʊ nɛ ɛkɛ hala mba palakɩ  amʊzɛ nɛ tanaʊ yɔ pɔ-nɔɔyɔɔ ɖɛyɔ nɔɔyʊ. Angélique Kidjo kɛna pɩɣa lʊbɛ ŋga kɛ pɩya hiu taa. Pɩya sɩnɛ sɩsɔɔla tatasɩ ɛzɩ Johnny Hallyday yaa Claude François yɔ siwelesɩɣ nɛ sɩkpɛlɛkɩɣ aŋgilisi tɔm kɛ sukuli taa. Angélique Kidjo kaawɛna pɩnzɩ looɖo lɛ ɛsʊ e-ɖoo tɛ tʊmɩyɛ taa. 

Mbʊ yebina nɛ ɛ-kalɩzaɣ pazɩ kasʊʊ hendu teu nɛ pɛ-tɛ sɔnzɩ payɛ. Kacalaɣ weyi ɛɛcʊɖa-ɩ yɔ ɛnʊ lɛ Miriam Makeba nɛ Bella Bellow, weyi ɛlɛ kɛ Togo tʊ yɔ. Ɛzɩma e-hendu kaawɛ ɖeu camɩyɛ yɔ, piyebina nɛ ɛcɔɔ Afrika nɛ wɩsɩ ɖɩɖʊyɛ taa ajɛya sakɩyɛ taa. Pɩnaɣ 1983 taa kɛ ewoba Paari tɛtʊ taa, Fransɩ ɛjaɖɛ taa nɛ pɩlaba pɩnzɩ hiu lɛ ɛlʊlɩ ɛ-kalaɣ pɩɣa. Paa ɛwɛɛ ɛlakɩ tʊmɩyɛ se ɛhɛyɩ e-sukuli yɔɔ kɔyɔ, ɛɖɩɣna hendu teu sukuli wobo.

Kidjo kɛna UNICEF taa mba palʊkɩ se ɛyʊ ɛlɩɩ tanim taa yɔ pa-taa nɔɔyʊ kpaɣ ɖooo pɩnaɣ 2002. Mbʊ sɩnna-ɩ nɛ ɛpɩzɩ ɛcɔɔ Afrika ajɛya sakɩyɛ taa. Ɛtʊla pɩlɩʊ nqkʊyʊn Batonga, nɛ kɩsɩŋna hɛkʊ taa sukuli piya se pataalɩɩ sukuli. Pɩlɩʊ ŋgʊ kɩsɩŋna wɩlɩya nɛ kɩhaɣ sukuli wondu kɛ sukuli pɩya paa ɛzɩmtaa; kukuluu paa anɩ ɛ-ɛsɛ pɩkɩlɩna halabiya sukuli wonaʊ ɖeɖe. Angélique Kidjo tee hendu sakɩyɛ.
Baaba Maal

Baaba Maal kɛna Senegali ɛjaɖɛ taa hendu teyu nɛ citaɖi cɩmʊ maɖʊ nɔɔyʊ nɛ ɛkɛ fɩlandɩ tʊ. Palʊla-ɩ mɩsɩkʊm fenaɣ kɩyakʊ 13 pɩnaɣ 1953 kɛ Podori tɛtʊ taa, pɩñɔtɩna Futa-Toro nɛ pɩwɛ pɔɔ ŋga payaɣ-kɛ se senegali yɔ ko-cɔlɔ kpam nɛ pɛkɛ kpakpasɩ kpayaa. Ɛkpelɩka Kora mabʊ nɛ cɩmɩŋ ndɩ ndɩ mabʊ ɖɔɖɔ.

Ɛnɛ ɛ-taabalʊ nɔɔyʊ ɛlɛ kɛ yʊlʊm, Mansour Seck, nɛ ɛmakɩ cɩmɩŋ nɛ keesi, pɩtasɩna hendu teya nabayɩ ɛzɩ 70 yɔ pɔcɔ Afrika wɩsɩ ɖɩɖuyɛ taa ajɛya nɛ palakɩ amʊzɛ. Eewoba Paarii tɛtʊ taa, Fransɩ ɛjaɖɛ taa nɛ ɛkpɛlɛkɩ tuuɖe taa hendu teu nɛ ɛpɩsa ekpe ɛ-tɛ lɛ ɛnɛ ɛ-taabalʊ, Mansour Seck patʊlɩ Taakarɩ tɛtʊ taa, Senegali ɛjaɖɛ taa, kɛ hendu teu ŋgbɛyɛ naɖɩyɛ kɛ pɩnaɣ 1985 nɛ paya-ɖɩ se: *Daandele Lenol*, pʊtɔbʊ se: Samaɣ tɩŋga nɔɔ. 

Pɩnaɣ 1990 ewoba Erɔpʊ taa lɛ ɛkatɩ Peter Gabriel nɛ ɛna-ɩ palɩzɩ tataɣ nakayɩ, Passion. Kpaɣ 1990 nɛ 1993 lɛ, Baaba Maal lɩza tatasɩ naatozo: Taara, Baayo et Lam Toro. Tatasi nzɩ sɩ yɔɔ kɛ pasɩma-ɩ camɩyɛ kɛ tuuɖe ajɛya taa. Ɛlɛ tatasɩ nzɩ ɛlɩza pɩnaɣ 1994 yɔ, *Fir' in Fouta* nɛ *African Woman* (Afrika halʊ) siyebina nɛ pasɩmɩ-ɩ keteŋa kpeekpe taa. Pɩnaɣ 2018 ɛɖʊ nesi kɛ mba Ludwig Göransson sɩŋgaɣna se palɩzɩ *Black Panther* tɛ kɩlɛmɩŋ kanahaʊ yɔ.
Balla et ses balladins

Balla kɛna hendu teyu nɔɔyʊ nɛ eteu taa lɛ ɛna ɛyaa nabɛyɛ paɖʊna ŋgbɛyɛ nɛ palakɩ amʊʊzɛ. Ɛnʊ teu lɛ papa ñapaɣ ɛlɛ samaɣ hɛkɩŋ taa kɛ ɛsɔɔla ɛ-faawɩyɛ yaa payɛ labʊ yaa ñɔɔzʊ. Palɩza pɩtɛ tanaŋ kʊʊ kɛ Kiinee ɛjaɖɛ taa pɩnaɣ 1962 nɛ pɩtalaɣ pɩnaɣ 1984 lɛ, akpaɣ anʊmɔʊ pʊtɔbʊʊ se aɖɩ. Samaɣ hɛkɩŋ taa patʊ yaa tanaŋ kʊʊ mbʊ a-nɔɔ yɔɔ ɖɛyʊ kɛ payawaɣ se Balla Onivogui  nɛ pakpaɣ-wɛ ɛzɩ Kiinee taa mba mba pakɩla hendu teu lɔŋsɩŋɖɛ yɔɔ yɔ. 

Pakpaɣ-wɛ mbʊ mbʊ pʊyɔɔ yɔ patɩɩzaɣna hendu teyaa laala ɛlɛ pʊmʊʊna-wɛ ɛzɩ mba tena-tʊ yɔ. 

Pɩnzɩ 1960 taa lɛ, Balla nɛ ɛ-tɛ payaa kaakɛna mba pañamsaɣ Kiinee kɛ pɩtɛ alɩwaatʊ ndʊ tɩ-taa yɔ.Tanaŋ kʊyaa yaa payaa panɛ ɖenɖe pɩkɩla-wɛ nayʊ yɔ peeɖe lɛ: N'na soba, Sakhodougou nɛ Paulette, samba nɛ kogno koura. 

Mba pɛkpɛnda nɛ panɛ Balla peteu hendu nɛ pabaɣ ɛyaa hɛkɩŋ taa yaa palakɩ tanaŋ kɛ samaɣ taa yɔ, pa-taa kɔyɔ: Balla Onivogui, ŋgandɩyɛ hʊlɩyʊ, (ɛsɩba pɩnaɣ 2011), Pivi Moriba, ŋgandɩyɛ sɔsɔyɛ hʊlɩyʊ, Sekou pɛɖɛyɩ-ɩ se « Docteur » Diabaté, ɛlɛ makɩna citaɖi, Sekou Kouyaté; Fodé n'Diagne; Souleymane Sylla; Famoro Kouyaté; Kemo Kouyaté; ɛlɛ makɩna citaɖi ŋgʊ kɩwɛ hendu kalɩya taa; Nestor, hendu kalɩyʊ; Ibrahima Kouyaté, Agnero Diakité; Emile benny soumah.

Ɛyaa panɛ, mba pasɩba yɔ, mba kɩlɩna ɖɔʊ. Emile benny soumah, Chant, Agnero Diakité, Sekou Kouyaté, Nestor nɛ Kemo Kouyaté peɖeke pɩkaza.
Bambeya Jazz

Bambeya Jazz kɛna Kiinee ɛjaɖɛ taa hendu teyaa ŋgbɛyɛ nɔɔ kʊɖʊmaɣ naɖɩyɛ nɛ paɖʊ nɔɔ kʊɖʊmaɣ agbeɣla ana pɩnaɣ 1961. Agbeɣla anɛ alɩ mandɩŋgɩ hendu teu kamaɣ fɛyɩ nɛ awɛɛ aɖɛʊ nɛ ɛsɩnda lɛ, pesidi kiitarɩ mabʊ nɛ Kuubaa ɛjaɖɛ taa  salsa  nɛ jaazi. Ŋgbɛyɛ ɖɩnɛ ɖɩñɔ ɖomaɣ fenaɣ kɩyakʊ 15 wiye pɩnaɣ kʊɖʊmaɣ ŋga ka-taa nɛ hɩɖɛ ɖɩnɛ lɩm pɔɔ ŋga payaɣ-kɛ se Peyila yɔ ka-hɩɖɛ. Kɩgaʊ ŋgbɛyɛ ɖɩnɛ ɖɩ-tɛ mʊsɩ tɩna  mʊ soo mabʊ kacalaɣ nimiye  ɖomaɣ fenaɣ taa pɩnaɣ 2011 kɛ Tamani d'Or tɛtʊ taa  kɛ Pamakoo taa, Maalii ɛjaɖɛ taa. 

Pɩɩkɛna hendu teu nɛ payɛ santaɖaʊ litoozo ŋgʊ nakʊyʊ. Kpaɣ nɛ ɖooo pɩnzɩ niiniwa (50) kɛ mbʊ yɔ, Afrika taa hendu teyaa nabɛyɛ tatasɩda samdʊ nimiye nɖɩ Mʊʊ. Ŋgbɛyɛ ɖɩnɛ ɖɩñaɣ pana nɛ ɖɩɖɔŋ Maalii ɛsɩnda wobu nɛ ɖɩ-ɛsa kuliye  yɔɔ camyɛ. Alɩwaatʊ ndʊ ɛjaɖɛ ɖɩnɛ ɖɩmʊwaɣ ɖɩ-tɩ yɔɔ wɛʊ pɩnaɣ 1958 yɔ ɖɩ-ñʊʊtʊ sɔdʊ sɔsɔʊ, Sekou Touré, maba kobuka sɔsɔɣa ɖɔɖɔ mbʊ se paa-anɩ ɛwɛɛ ɛ-tɩ yɔɔ nɛ ɛɖɔkɩ ɛ-tɛ sɔnzɩ kpam yɔ.  

Pɩnzɩ 1960 nɛ 1970 taa kɩgaʊ ŋgbɛyɛ ɖɩnɛ pɩnawaɣ-ɖɩ kamaɣ fɛyɩ. Pɩnaɣ 1966 kɛ ŋgbɛyɛ ɖɩnɛ ɖɩpɩsa Maalii ɛjaɖɛ kɩgaʊ ŋgʊ paa anɩ ɛsɩuma yɔ. Pɩnaɣ 1973 taa kigiliu nakʊyʊ sʊ ŋgbɛyɛ nɖɩ nɛ nikaɣ sʊʊ pa-taa paa anɩ. Kigiliu ŋgʊ lɛ se Pa-tabalʊ hendu teyu sɔsɔ Demba Camara siba kɛkpɛtɛsaɣ nakayɩ taa yɔ. Looɖiyɛ kɛ ɛlabɩna kɛkpɛtɛsaɣ ŋga. Pɩnaɣ 1990 taa kɛ Bembeya Jazz kɩgaʊ kʊnɛ kɩɖaɣna paɣzɩʊ.
Bella Bellow

Bella Bellow kɛna Togo ɛjaɖɛ taa pʊɣa nakayɛ nɛ kaakɛ hendu teyu. Palʊla-ɩ Ceviye tɛtʊ taa, kɔlaɣ fenaɣ kacalaɣ kɩyakʊ wiye pɩnaɣ 1945 nɛ ɛsɩ Lilikope tɛtʊ taa, Togo ɛjaɖɛ taa, saŋgayɩŋ fenaɣ kɩyakʊ hiu wiye pɩnaɣ 1973 ɛɛwɛna pɩnzɩ nɛɛlɛ nɛ litoozo. Bella Bellow kɛna pʊɣa kacalaɣ ñɩŋga ɛ-ñma cɔlɔ nɛ palʊla-wɛ pɛkpɛnda pɩya lʊba.

Ɖooo ɛ-pɩcatʊ taa kɛ ɛpaɣza hendu teu. Ɛmʊ ɛ-ɖamɩŋ looɖo takayaɣ nɛ hɛkʊ taa sukuli ɖamɩŋ naanza takayaɣ lɛ, ɛɖɛ nɛ ewolo Abiijaŋ tɛtʊ taa, Kotidiivʊwaɖi ɛjaɖɛ taa se ɛla takayɩsɩ mabʊ sukuli. Peeɖe ɛñaɣ pana nɛ ɛkpɛlɛkɩ solfɛɛzɩ kɛ sonzi nɛ ɛsakuliye pɩlɩʊ taa.

Pɩnaɣ 1965 kɛ Bella Bellow woba, Ɖahʊma ɛjaɖɛ taa nɛ etee hendu alɩwaatʊ ndʊ ɛjaɖɛ nɖɩ ɖɩmʊ ɖɩ-yɔɔ wɛʊ  nɛ payaɣ-ɖɩ se Peenɛɛ yɔ. Pɩnaɣ 1966 tɛ ɖomaɣ fenaɣ taa kɛ nɔnɔsɩ ndɩ ndɩ paɣza sɩ-tɩ tʊlʊ kɛ Beela Bellow alɩwaatʊ ndʊ ɛma ɛ-hɩɖɛ kɛ Takarɩ tɛtʊ taa, Senegalɩ ɛjaɖɛ taa, nɛ ewolo etee hendu yɔ. 

Pɩɩkɛna ɛyaa kɩkpɛda hendu teyaa kasandʊ sɔsɔtʊ natʊyʊ ɖeɖe. Ɛlakaɣ sukuli kɩtɛzʊ taa kɛ Sɔgɔɖɛyɩ tɛtʊ taa lɛ, Togo ɛjaɖɛ hɛkʊ nɛ hɛkʊ taa tɛtʊ natʊyʊ, kɛ ɛ-wɩlɩʊ weyi ɛwɩlaɣ-ɩ pɩyʊ kɩlɩzʊ yɔ nɛ payaɣ-ɩ se Paul Ahyi yɔ eyeba nɛ ɛkatɩ Gérard Akueson nɛ ɛlɛ sɩŋna-ɩ. Mbʊ yebina nɛ ɛlɛ sɩna-ɩ nɛ pañɩnɩ mba papɩ camɩyɛ hendu teu nɛ tɩ-ñɔɔzɩʊ yɔ cabɩ nɛ ɛ-na-wɛ peteu. 

Ɛyaa mba pa-taa kɔyɔ: Slim Pezin, Jeannot Madingué, Ben’s nɛ Manu Dibango.

Pɩnaɣ 1969 kɛ ɛlɩza ɛ-kacalaɣ hendu teu kɩlɛmɩŋ tataɣ nɛ ɛyaa-kɛ se Rockya. Pʊwayɩ kɛ ɛmaɣmaɣ pana  nɛ ɛñɩnɩ ɛ-ɛyaa nɛ ɛna-wɛ peteu hendu nɛ pɛsɛ hɩɖɛ kpayɩ se Gabada.
Boubacar Traoré

Palʊla Boubakar Traoré kɛ Maalii ɛjaɖɛ taa pɩnaɣ 1942 kɛ Kayesɩ tɛtʊ taa. Boubacar Traoré kɛ hendu teyu sɔsɔ nɔɔyʊ nɛ ɛmaɣmaɣ elukina e-hendu. Pɛɖɛɣ-ɩ se Kar-kar pʊtɔbʊ se pɔyɔkɩ pɔyɔkɩ. Ɛ-hɩɖɛ ɖɩnɛ ɖɩlɩna ɛzɩma ɛmakɩ pombo camɩyɛ nɛ ɛpɛlɩɣ lala yɔ. Ɛɛkɛ evebu kpem lɛ ɛmakaɣ pombo ŋgʊ kamaɣ fɛyɩ. 

Pɩpaɣzɩɣ-ɩ naʊ camɩyɛ yɔ, pɩnzɩ 1960 taa nɛ Boubacar Traoré ɛnʊ ɛɛkɛ Maalii ɛjaɖɛ taa sɔdʊ sɔsɔʊ nakʊyʊ. Ɛyaa sɔɔlɩ e-hendu teu nɛ tʊtɔya ɖɔɖɔ. E-hendu teu taa, ɛyɔdɩ ɛ-ɛjaɖɛ tɩ-yɔɔ wɛʊ tɔm nɛ ɖɩ-ñʊʊdʊ Modibo Keïta tɔm. Eteyele nɛ palɩzɩ ɛ-hendu kɩlɛmɩŋ takayɩsɩ tataɣ nakayɩ. Mbʊ yebina nɛ pɩwɛ se abalʊ ɛnʊ pɩkɛna-ɩ kɩcɩyʊ se ɛla tʊmayɛ ɛ-yɔɔ wɩɩ nɛ ehiu nɛ ɛtɔɔ. 

Pɩnaɣ 1968 paatɔ caca Maalii ɛjaɖɛ taa lɛ, Moussa Traoré wa Modibo Keïta nɛ ɛlɛ kɛna peeɖe ɛjaɖɛ ñʊʊdʊ. Mbʊ yebina nɛ Boubar Traoré tatasɩ hendu natʊyʊ teu Pɩkɔɔ pɩsɩɩna pɩnaɣ 1987. Alɩwaatʊ ndʊ eyeba hendu teu mbʊ yɔ lɛ, ɛyaa kamazaɣ se ɛ-tɔm tɛma se ɛsɩba, ŋgʊ ɛna ɛ-ɛsa. Ɛ-halʊ Sɩba pinaɣ 1989 alɩwaatʊ ndʊ ɛcaɣ lʊlʊ yɔ. 

Pɩla mbʊ lɛ, ɛɖɛ ewolo Fransɩ tɛtʊ taa nɛ ɛmaɣ kʊtʊyɩŋ nɛ ɛcalɩʊ e-piya looɖo. Efemiye naɖɩyɛ kɛ Pritaaniki tʊ nɔɔyʊ nɩ Boubacar Traoré tataɣ nakɩyɛ taŋ kɛ Pamakoo radiyo nakʊyʊ taa nɛ ɛlɛ paɣzɩ-ɩ ñɩnʊ. Pʊkɔɔ pɩsɩɩna ɛna-ɩ nɛ ɛsɩŋna-ɩ. Ɛkacalaɣ hendu teu kɩlɛmɩŋ lɩzɩɣ takayaɣ lɩ Pɩnaɣ 1990 nɛ ɛyaa-kɛ se Mariama. 

Boubacar Traoré tɛ hendu teu kɩlɛmɩŋ takayɩsɩ ɖɔɔ nɛ sɩ-taa kɔyɔ: Kongo Magni (Marabi, 2005), Denhou (Lusafrica, 2010), Mbalimaou (Man-ɖalaa),  (kɔlaɣ fenaɣ taa pɩnaɣ  2015), Dounia Tabolo (Lusafrica 2017).
Cheikh Lô

Palʊla Cheikh N'Digel Lô kɛ pɩnaɣ 1955 kɛ Pobo Tioulaso kɛ Purkina Fasoo ɛjaɖɛ taa. Ɛ-ñɩma kɛ Senegalɩ ɛjaɖɛ taa mba. Ɖooo e-efebutu taa kɛ ɛpaɣzɩ hendu tteu nɛ ɛlakɩ mʊsɩ ɖɔɖɔ. Pʊwayɩ yɔ kɛ ɛkɔma ɛsʊ  hendu teyaŋgbɛyɛ naɖɩyɛ taa, payaɣ-ɖɩ se Volta Jazz, nɛ ɛna kɩgaʊ ŋgbɛyɛ nɖɩ ɖɩ-taa ñɩma peteu hendu. 

Pɩnaɣ 1978 taa kɛ ewoba Senegalɩ ɛjaɖɛ taa nɛ ɛpaɣzɩ Mbalax kpɛlɛkɩɣ. Pɩnaɣ 1987 taa kɛ ɛna Kotidiivuwari taa hendu teya kɩgaŋ aŋgba ndɩ ndɩ nɛ Fransɩ nɔɔ kʊɖʊmaɣ angba wena alɛ wɛ ɛjaɖɛ nɖɩ ɖɩ-taa yɔ palakɩ mʊsɩ. Mbʊ sɩŋna-ɩ nɛ ewolo Fransɩ peeɖe kɛ pɩnaɣ 1987 nɛ ɛlɩzɩ hendu teu kɩlɛmɩŋ kanahaŋ sakɩyɛ. 

Alɩwaatʊ ndʊ ɛ-ŋgbɛyɛ yɔkaa yɔ, eɖeke ɛlakaɣna ɛ-mʊsɩ nɛ esidu mbalax nɛ rege yaa sukusi. Pʊwayɩ yɔ ɛna ɛ-taabalʊ Senegalɩ tʊ nɔɔyʊ, Ibrahima Sylla palɩza hendu teu kɩlɛmɩŋ kanahaŋ takayɩsɩ naatozo. Cheikh N'Digel Lô wɛ Baye Fall ŋgbɛyɛ taa pʊ-yɔɔ kɛ eyeki ɛ-ñɔsɩ nɛ sɩwɛʊ ɛzɩ mba payaɣ-wɛ se rastawaa yɔ. Ekɛ malʊ pʊ-yɔɔ ɖɔɖɔ kɛ ɛsu cabanaa.
Daphne

Daphne kɛna Njie Efundem Daphne hɩɖɛ nɛ ɛna wɩsɩ kɛ salaŋ fenaɣ kɩyakɩ nɛɛlɛ ŋgʊ wiye pɩnaɣ 1989. Ɛkɛ Kameruni ɛjaɖɛ taa hendu teyu sɔsɔ nɔɔyʊ. E-hendu ndʊ pasɩmna-ɩ kpem yɔ ndʊ lɛ Kalee. Tɩ-taa lɛ ɛyɔɔdʊ halɩpʊɣa nakɩyɛ tɔm nɛ halɩpʊɣa ŋga kasɔɔla efebu nɔɔyʊ nɛ ɛnaɣ-ɩ kpa lɛ, pɩwɛ-ɩ ɛzɩ papɩɩ lɩm kɛ ɛ-yɔɔ nɛ ɛñɔɔ yɔ. Palʊla Daphne Puyeya tɛtʊ taa, Kameruni ɛjaɖɛ taa. 

Ɛɛwɛ hɛkʊ taa sukuli kɛ Tuwala tɛtʊ taa lɛ hendu teu cʊɖa-ɩ. Ɛlaba sukulɩ kɩtɛzʊ kɛ ɛyʊ waɖɛ nɛ ɛyʊ tɩlɩtʊ kɛ Tuwala tɛtʊ ndʊ tɩ-taa. Pɩnaɣ 2013 kɛ ɛpaɣza hendu teu nɛ pɩnaɣ 2014 taa kɛ ɛlɩza ɛ-kacalaɣ kɛlɛm kɛlɛm hendu teu tataɣ. Pɩnaɣ 2016 taa kɛ pakpaɣ-ɩ ɛzɩ Afrika taa halʊ weyi ɛkɩla hendu teu camɩyɛ. Ɛna ɖa-caa  Leo nɛ Salatiel peteuna hendu. Pɩnaɣ 2017 taa ɛcɔ Afrika ajɛya sakɩyɛ taa. Ajɛya ana a-taa kɔyɔ: Kotidivuwarɩ, Penɛɛ, Togo, Kaaboŋ nɛ Kinii Ekuwatoriyalɩ.
DJ Arafat

Paʊla Dj Arafat kɛ kɔlaɣ fenaɣ (26 wiye pɩnaɣ 1986-2019) kɛ Yopugɔŋ tɛtʊ taa, Abiijaŋ tɛtʊ taa. Ɛ-hɩla kɩsɛsɛna kɔyɔ: Beerus Sama, Daishikan InfluenMento, César, 2 Fois Kora Man, Zeus d'Afrique, Termistocle, Yôrôbô, Sao Tao le Dictateur, Commandant Zabra, Kôrô Hé Kôrô Hé, 1500 volt, Apache 8500 volt, Vladimir, Le Roi De Clash du Coupé Décalé, Commandant Baracuda, Per Favor, 3500 Volt d'animation, Bezla. Arafat hɩɖɛ sɔsɔyɛ kɔyɔ Ange Didier Huon. 

Ɛkɛ Kotidivuwarɩ ɛjaɖɛ taa hendu teyu sɔsɔ nɔɔyʊ  nɛ Afrika taa lɛ, pakpaɣ-ɩ ɛzɩ mba pakɩlɩ hendu teu yɔ. Hendu ndʊ pakɩla-ɩ sɩmnaʊ yɔ ndʊ lɛ Kʊpedekale. Arafat nɛ Debordo Leekunfa palɩzɩna hendu teu kɛlɛm kɛlɛm tataɣ nakayɩ nɛ kɛ-tɛ payɛ payaɣ se kpɔŋgɔɔ. Payaɣ Dj Arafat  caa se Tina Glamour (patasɩ yaʊ ɖɔɖɔ Tina Spencer) nɛ e-ɖoo kɔyɔ Pierre Huon « Wompi ». 

E-ɖoo kɛ hendu teyu sɔsɔ nɔyʊ ɖɔɖɔ nɛ ɖooo ɛ-pɩcatʊ taa (ɛɛwɛna pɩnzɩ 11 yeke) kɛ ɛsʊ tapakʊyasɩ nùɔʊ nɛ kpaanzɩtʊ labʊ mbʊ pʊyɔɔ e-ɖoo taawɛna alɩwaatʊ se ɛcɔna ɛ-yɔɔ camɩyɛ. Ɛ-ɖalaa kɔyɔ: Houon Armand Stephane a.k.a TV3 DJ, Houon Severin, Houon Marie Emmanuelle, Houon Yves Raymond et Houon Franck Olivier Prince. Dj Arafat caa kɛ Kere tʊ nɛ e-ɖoo kɛ Pete nùɩnʊ.
Djeli Moussa Diawara

Djeli Moussa Diawara na wɩsɩ pɩnaɣ 1962 kɛ Kiinee ɛjaɖɛ taa. Patasɩɣ-ɩ yaʊ ɖɔɖɔ se Jali Musa Jawara nɛ ɛ-hɔʊ taa mba kɛna keeɣsɩ yayaa. Ɛ-caa yaɣ ŋgandɩyɛ nɛ e-ɖoo kɛna hendu teyu cɔɔcɩ nakʊyʊ hendu teya taa. Ɛpɩcatʊ taa kɛ ɛɛsɔɔla se ɛpɩsɩ mbʊ payaɣ nɛ pɛtɛ madɛŋgɩ kʊnʊŋ taa se  « jali » yaa « djeli » yɔ, pʊtɔbʊ se keeɣa maɖʊ. 

Pɩnaɣ 1970 taa kɛ Djeli Moussa pɩsa Abɩjaŋ, Kootidivuwari ɛjaɖɛ taa nɛ ɛnɛ ɛ-ɖalʊ hɔʊ taa tʊ papaɣzɩ hendu teu. Pʊwayɩ lɛ ɛnɛ Djenne Doumbia peteʊ ɖɔɖɔ. Pɩnaɣ 1983 ɛlɩza ɛ-kacalaɣ hendu teu kilɛmɩŋ kanahaʊ nɛ ɛyaa-kʊ se LP Yasimika. Ɛ-tɛ hendu teu kanahaʊ kʊnɛ, halɩ nɛ sɔnɔ mbʊ yɔ Afrika kpeekpe taa kɩɩñɩɩzɩɣʊ nɔɔyʊ.

Pɩnaɣ 1990 kɛ ɛlɩza ɛ-tɛ hendu kanahaʊ nɛ ɛyaa-kʊ se Fimenkora piyele pɩnaɣ 2000 taa lɛ ɛnɛ ɛ-taabalʊ Bob Brozman palɩzɩ  tataɣ ŋga payaɣ-kɛ se Ocean Blues - from Africa to Hawaï. Pʊwayɩ yɔ ɛnɛ Abdoulaye Diabaté nɛ Moussa Cissoko patʊla ɖamanɩnaʊ hendu teu ŋgbɛyɛ naɖɩyɛ, kora Jazz. Sina sɔnɔ mbʊ yɔ, palɩza hedu teu kɩlɛmɩŋ kanahaŋ naatozo. Pɩnaɣ 2011 taa kɛ ɛl;:i pɛ-ŋgbɛyɛ nɖɩ ɖɩ-taa yem nɛ nɔɔyʊ ɛɛsɩŋ se ɛpɛ laba.
Emmanuelle Yacoubi

Emmanuelle Yacoubi kɛna hendu teyu, amʊzɛ laɖʊ nɛ tanaʊ kʊyʊ nɔɔyʊ. Ɛkɛ Fransɩ nɛ Togo ajɛya taa tʊ. Ɛlaba sukuli kɛ Tuluuzi tɛtʊ taa, Fransɩ ɛjaɖɛ taa tɔsʊʊ nɛ kɛdaɣ yɔ kɩ-taa. 

Emmanuelle Yacoubi sʊ ɖama nɩnaʊ ŋgbɛyɛ naɖɩyɛ taa nɛ payaɣ-ɖɩ se Les Petites Faibelesses, (Ɛjandʊ cikpetu). Pʊwayɩ lɛ Dick Annegarn nɛ  Ella Fitzgerald, Billie Holiday, Anita O'Day, Nancy Wilson, nɛ hendu teyaa sakɩyɛ pɛkpɛndɩ nɛpeteʊ hendu nɛ papaɣ, palakɩ tanɑʊ nɛ pɛhɛzɩɣʊ ɛyaa laŋga.
Ernesto Djédjé

Palʊla Ernesto Djédjé Taloa tɛtʊ taa, Kotidivuwari ɛjaɖɛ taa kɛ pɩnaɣ 1947. Ɛkɛ haɖaa mba payaɣ-wɛ se Peetee yɔ peeɖe pɩɣʊ. Pɛɖɛyɩ-ɩ se  « Gnoantré national », « l'Épervier » yaa ɖɔɖɔ ɛzɩ « le Roi du ziglibithy ». Ɛsɩba mɩsɩkʊm fenaɣ kɩyakʊ nakʊ ŋgʊ wiye pɩnaɣ 1983 kɛ Yamusukro tɛtʊ taa, ɛɛwɛna pɩnzɩ 35 yeke. 

Ernesto Djédjé kɛna hendu teyu, kɛtʊ tʊ yaa keeɣa maɖʊ, payʊ, kɩlɛmɩŋ kanahaŋ lɩzɩyʊ nɛ kiitarɩ maɖʊ. Ɛlɩza payɛ kɩfaɖɛ naɖɩyɛ nɛ payaɣ-ɖɩ se ziglibiti. Payɛ kɩfaɖɛ ɖɩnɛ ɖɩ-yɔɔ kɛ pɩtɩŋgʊna nɛ pɩnzɩ 1990 taa zuguluu lɩɩ pɩnɛ kupee tekale ñalɩɩ 2003 taa.

Pɔtɔzɩɣ-ɖʊ se Ernesto Djédjé hɩɖɛ maɣmaɣ kɔyɔ se Ernesto Djédjé Blé Loué nɛ palʊla-ɩ Pete tɛtʊ taa, Tahiraguhe egeetiye taa nɛ peeɖe ñɔtɩna Taloa tɛtʊ taa. Ɛ-caa kɛna Senegalɩ ɛjaɖɛ taa tʊ nɛ payaɣ ɛlɛ se Touré. Ɛ-caa ɛnɛ ñɛkɛ mansʊʊ malɩɩ nɛ ɖooo Ernest Djédjé Blé Loué pɩcatʊ taa kɛ ɛ-caa yeba-ɩ nɛ ɛɖɛɛ ewolo Santrafriki ɛjaɖɛ taa nɛ ɛlakɩ tʊmɩyɛ kɛ Bokossa tɛ ɛzɩ Paŋgi taa Imaam yɔ. Ernesto caa sɩba pɩnaɣ 1971 kɛ Senegalɩ ɛjaɖɛ nɖɩ ɖɩ-taa. 

Alɩwaatʊ ndʊ ɛ-caa yeba-ɩ mbʊ lɛ, ɛɖɛ ewolo eegbeŋnaa nɛ ɛwɛɛ. E-ɖoo kɛ payaɣ se Dapia Blé nɛ ɛlakɩ tʊmɩyɛ kɛ Paptisti kpaaŋ taa piyele e-ekpele kɔyɔ Blé Loué. E-ekpeŋna hɩla kɛ ɛkpaɣa nɛ Djédjé tɔbʊʊ kɛlɛ se  « Sinjau ». Petee ɛsakuliye nɛ sɔnzɩ taa lɛ sinjau kɛna tɩʊ tɩʊ ŋgʊ pañalɩɣna nɛ hadɛ tɩna hʊʊzɩɣ ɛyaa yɔɔ yɔ.

Ɛɛwɛna pɩnzɩ looɖo lɛ, palabayɩ sɔnzɩ nzɩ payaɣ-sɩ se Tuhuroo yɔ nɛ pʊtɔbʊʊ se kɛtɩ-m caanaʊ taa tɔm. Sɔnzɩ sɩnɛ sɩtɩna nɛ payɛ nɖɩ payaɣ-ɖɩ se ziglibiti yɔ ɖɩlɩɩ.
Fally Ipupa

Palʊla Fally Ipupa kɛ saŋgayɩŋ fenaɣ kɩyakʊ 14 wiye pɩnaɣ 1977 kɛ Kinsasa tɛtʊ taa, Koŋgo ɛjaɖɛ taa. Ɛ-hɩɖɛ maɣmaɣ kɛlɛ se Fally Ipupa Nsimba. Ɛkɛna hendu teyu, payʊ, hendu luɖu nɛ hendu teya lala maɣzɩyʊ. Haba yɔɔ kɛ etewaɣ hendu nɛ ɛnɛ ɛ-taabala pabaɣ pʊkɔɔ pɩsɩoɩna evemiye nɖɩ hendu teyu sɔsɔ weyi payaɣ-ɩ se Koffi Olomidé na-ɩ yɔ nɛ ɛya ɛ-ñʊʊ yɔ. 

Ɛna-ɩ mbʊ lɛ ɛkpaɣ-ɩ nɛ ɛsʊzɩ-ɩ ɛ-ŋgbɛyɩ taa nɛ ɛna-ɩ palɩzɩ kɩlɛmɩŋ tatasɩ kanahaŋ ɛzɩ looɖo yɔ. Pɩnaɣ 2006 kɛ ɛwoba ɛna Obouo nɛ ɛlɛ sɩna-ɩ nɛ palizɩ ɛkacalaɣ kɩlɛmʊ tataɣ ŋga payaɣ se Droit Chemin yɔ, pʊtɔbʊʊ se Nʊmɔʊ kʊtʊzʊʊ. Pɩnaɣ 2014 taa kɛ  ɛlɩzahendu teu kɩlɛmɩŋ kanahaʊ nakʊyʊ nɛ ɛyaa-kʊ se *Original*. Ɛlɩza-kɛ agoza fenaɣ kɩyakʊ 5 wiye pɩnaɣ 2014.

Pʊcɔ nɛ ɛlɩzɩɣ-sɩ lɛ, ɛɛlɩza nabɛyɩ nasɩyɛ nɛ sɩ-taa kɔyɔ: *World*, *Chaise électrique*, *Sexy Dance* nɛ *Sweet Life*. Ɛ-tɛ kɩlɛmɩŋ kanahaŋ tataɣ kagbaanzɩ ŋgalɩ kamɩŋ fenaɣ kɩyakʊ naalɛ ŋgʊ wiye pɩnaɣ  2018. Pɩnaɣ kʊɖʊmaɣ ŋga ka-taa aseɣɖe ŋgbɛyɛ cɔnaa pɩŋŋŋ lɛ, yee pañɩnɩɣ hendu teya kɩpama mba pañamsa Afrika keteŋga kɔyɔ, Fally Ipupa wɛ hendu teya nɩɩnʊwa taa.
Famoudou Konaté

Famoudou Konaté kɛna Kiinee ɛjaɖɛ taa keeɣa maɖa yaa hendu teyu sɔsɔ nɔɔyʊ nɛ palʊla-ɩ pɩnaɣ 1940 kɛ Sangbarala egeetiyee taa, Kurusa taa. Kurusa wɛ Hoti Kiinee taa. Mba pasima Mamady Keïta yɔ, pasɩma-ɩ; mbʊ pʊyɔɔ yɔ, ɛ-na-ɩ pɔ-tɔm wɛ ɖama yɔɔ. Afrika taa hendu teya kɔma nɛ patɩlɩ-ɩ lɛ, pamʊ-ɩ pɛ-ŋgbɛyɛ taa. Pɩtɛ alɩwaatʊ lɛ, ɛɛwɛna pɩnzɩ 19. 

Pɩlaba mbʊ lɛ, ɛnɛ Kinee ɛjaɖɛ taa hendu teya sʊsa sʊsa palakɩ amʊzɛ ketɛŋga kpeekpe nɛ pɔcɔʊ pataŋ pɩtalɩ ɛzɩ pɩnzɩ 26 yɔ kɛ mbʊ yɔ. Caama ɛjaɖɛ lɩwaɣ pa-sʊsɔ weyi payawaɣ-ɩ se Karl Marx yɔ ɛ-tɛ tɔsʊʊ hʊʊ paɣtʊ yɔɔ lɛ, ɛ-ɛyʊ ɛsɩm nɔɔyʊ, Johannes Beer, yaa-ɩ Caama ɛjaɖɛ taa se ɛwolo ɛsɩna peeɖe hendu teyaa nɛ ɛla amʊʊzɛ naayɛ ɖɖɔ nɛ pɩla mbʊ ɖɔɖɔ. 

Famoudou Konaté wɛ Malɩnke ɛsakuliye yaa sɔnzɩ taa weyi paakpɛlɛkɩɣ-ɩ nabʊyʊ kɩkpɛlɛkʊ yɔ. Ɛzɩma ɛ-tɛ peeɖe mʊsɩ soo mabʊ camɩyɛ. Ɛmʊsɩ labʊ taa lɛ, pɩfɛyɩna-ɩ kɩjɛyʊ se lala ɛsɩna-ɩ pʊcɔ pɩwɛɛ ɖeu. Ɛzɩma Famoudou Konaté sɔɔla ɛ-ɛjaɖɛ lɛ, paa ɛzɩ ewoki tuuɖe kɔyɔ, tʊmɩyɛ naɖɩyɛ wona-ɩ, ɛtɛŋ-ɖɩ lɛ ekpeŋ ɛ-tɛ Kiinee taa. Famoudou Konaté soo mabʊwɛna a-ndɩ: ɛyɔɔdʊʊ tɔm e-soo taa.
Farafina

Farafina kɛŋna Purkinaa Fasoo ɛjaɖɛ taa hendu teyaa kɩgaʊ ŋgbɛyɛ naɖɩyɛ nɛ ɖɩñɔ peeɖe kɛ pɩnaɣ 1978. Farafina weyi payaɣ-ɩ se Mahama Konaté yɔ, ɛmakɩ ɖoŋaɣ kamaɣ fɛyɩ. Ɛ-wayɩ lɛ Souleymane Sanou wɛŋna nɛ ɛcɔŋna pɛ-ŋgbɛyɛ nɖɩ ɖɩ-yɔɔ. Souleymane Sanou ɛnɛ, ɛñaɣ pana nɛ ɛcɔɔ ajɛya sakɩyɛ nɛ ɛla maamaacinaa nɛ pɩkɛdɩna ɛyaa. 

Hendu teyaa ŋgbɛyɛ nɖɩ payaɣ ɖɩɖɩ se Rolling Stones yɔ, ɖɩɩya-yɛ nɛ patɩŋga pɛkpɛndɩ nɛ palɩzɩ hendu teu kɩlɛmɩŋ kanahaʊ nakʊyʊ nɛ payaɣ-kʊ se Continental Drift, pʊtɔbʊʊ se: ɛjaɖɛ tɛma. Pʊwayɩ lɛ, Jon Hassell  tasɩɩ yaʊ nɛ ɛna-ɩ palɩzɩ kɩlɛmɩŋ kanahaʊ ŋgʊ payaɣ-kʊ  se *Flash of the Spirit* kɛ pɩnaɣ 1987. 

Pɩnaɣ 1988 taa kɛ Farafina cala labʊ amʊʊzɛ kɛ Wɛmbley tɛtʊ taa nɛ ɛɖʊ Nelson Mandela hɩɖɛ. Ɖooo ɛzɩ palɩzɩɣ Farafina  kɩgaʊ ŋgbɛyɛ ɖɩnɛ kɛ pɩnzɩ 1980 waa taa yɔ, mba pawɛ pɩtaa yɔ  pa-taa kɔyɔ: Souleymane Sanou, Chekere, Soungalo Coulibaly. Sɔnɔ mbʊ yɔ, pɩnaɣ 2012 taa 2012 taa ɛyaa mba pɔsɔza pɔ-yɔɔ yɔ paba yɔ: Fatoumata Dembele, Moussa Sanou, Seydou Dembele, Salif Ouattara, Lamoussa Sanou, Boakary Dembele.
Ferré Gola

Ferré Gola hɩɖɛ sɔsɔyɛ kɔyɔ Hervé Gola Bataringe nɛ palʊla-ɩ lakɩŋ fenaɣ kɩyakʊ naatozo wiye pɩnaɣ 1976 kɛ kɩnsasa tɛtʊ taa. Ɛkɛ hendu teyu, ti-luɖu, lala hendu maɣzɩyʊ nɛ ɛpaɣ ɖɔɖɔ kamaɣ fɛyɩ. Ɛ-hɩla kɩsɛsɛna yɔ: Jésus de Nuances, Chair de Poule, Le Padré, Nika boronina Hervé Gola Bataringe hendu teu taa kɛ hendu teyaa ŋgbɛyɛ naɖɩyɛ nɩɩ ɛ-taŋ nɛ pamʊ-ɩ pa-taa ɛlɛ ɛɛwɛna pɩnzɩ hiu nɛ nakʊ. 

Ŋgbɛyɛ nɖɩ payaɣ se Werrason nɛ pʊkɔma pɩtalɩ saŋayɩŋ fenaɣ lʊbɛ wiye pɩnaɣ 1977 lɛ, ɖɩyɔkɩ. Pɩlaba mbʊ lɛ, ɛsʊʊ ŋgbɛyɛ kɩfaɖɛ naɖɩyɛ taa nɛ payaɣ-dɩ se Wenge Musica Maison Mère. Ɛwɛ pɩ-taa pɩzɩɩna ɛzɩ pɩnzɩ lʊbɛ yɔ. Ɛ-ŋgbɛyɛ nɖɩ ɖɩ-taa ɛyaa kɔyɔ Werrason, Adolphe Dominguez nɛ Didier Masela. 

Hendu teu kanahaʊ ŋgʊ payaɣ -kʊ se Vita-Imana yɔ, ŋgʊ ɛlɩza Solola Bien taa nɛ pɩla ɛ-hɩɖɛ tasa kʊyʊ ɛsɔta. Ɛlɩza-kʊ pɩnaɣ 1999 taa. Pɩnaɣ 2004 taa Ferré, Bill Clinton Kalonji nɛ J.D.T. Mulopwe panana ɖama nɛ palɩzɩ hendu teu kanahaʊ nakʊyɔʊ nɛ payaa-kʊ se Miracles, pʊtɔbʊʊ se hama lakasɩ. Palɩza-kʊ nɛ pɩlakaɣ ɛzɩ pɩnaɣ kʊɖʊmaɣ yɔ lɛ, paya ɖama ɖɔɖɔ ɛzɩ pɩdɩɩ yɔ.
Franco Luambo

Palʊla François Luambo Luanzo Makiadi kɛ hasɩyaɖɛ fenaɣ kɩyakʊ loɖo ŋgʊ wiye pɩnaɣ 1938 kɛ Sona-Bata tɛtʊ taa, Koŋgo Pɛɛlɩzɩ ɛjaɖɛ taa nɛ ɛsɩ aloma fenaɣ kɩyakʊ 12 wiye pɩnaɣ 1989 kɛ Mɔn-Godini tɛtʊ taa kɛ Pɛɛlɩziki ɛjaɖɛ taa ɛɛwɛna pɩnzɩ 51. Ɛ-hɩla kɩsɛsɛna kɔyɔ: Franco de Mi Amor, Le Sorcier De La Guitare, Grand Maître Yorgho. 

François Luambo Luanzo Makiadi kɛ Koŋgo ɛjaɖɛ taa hendu teyu, payʊ nɛ ti-luɖu nɔɔyʊ.Palʊla François Luambo Luanzo Makiadi kɛ Sona Pata tɛtʊ taa kɛ Koŋgoo Kinsasa ɛjaɖɛ taa. Payaɣ ɛ-caa se Joseph Emongo nɛ ɛlakɩ tʊmɩyɛ kɛ sulukuŋ kpayaɣ tʊmɩyɛ taa. E-ɖoo ñɔhɔkɩ kpɔnɔnaa nɛ ɛpɛdɩɣ kɩyakɩŋ nɩɩyɛ taa. 

Ɖooo ɛ-pɩcatʊ kɛ ɛ-ñɩma kʊya powolo Leopoldvili taa nɛ pacaɣ peeɖe. Ɛ-ɖalʊ, Bavon Nsiongo, ñɛkɛna hendu teyu sɔsɔ nɔɔyʊ ɛzɩ ɛnʊ yɔ. Pɩnaɣ 1956 taa alɩwaatʊ ndʊ patʊla kɩgaʊ ŋgʊ payaɣ TP OK Jazz yɔ kɛ Franco paɣzɩ hendu teu kazandʊ kɩyakɩŋ wiye.
Ismaël Lô

Ismaël Lô kɛna Senegalɩ ɛjaɖɛ taa hendu teyu sɔsɔ nɔɔyʊ nɛ palʊla-ɩ kɩyɛna fenaɣ kɩyakʊ 30 ŋgʊ wiye pɩnaɣ 1956 kɛ Tugɔnduci tɛtʊ taa. Ismaël Lô caɣ Rufiskii tɛtʊ taa nɛ ɛpaɣlɩ, pɩñɔtɩna Takarɩ kpam. Ɛyʊ ɛnɛ, e-hendu teu taa caɣ maamaacɩ mbʊ pʊyɔɔ yɔ, ɛ-hɔʊ taa nɔɔyʊ eteu hendu. Mbʊ yebina nɛ ɛsaɣ ɛmeɣmaɣ kɛ cɩmɩŋ nɛ ɛnɛ ɛ-ɖɛtɩnaa pamakɩ. 

Pɩnaɣ 1970 taa kɛ ɛ-caa sɩba pʊyɔ kɛ Ismaël Lô kʊyaa ɛɖɛɛ Takarɩ tɛtʊ taa nɛ ɛtasɩ hendu tetu teu camɩyɛ. Efemiye naɖiyɛ kɛ Pana-ɩ nɛ e-hendu teu taa kɛ kɛlɛm kɛlɛm taa. Kpaagbaa mbʊ lɛ, ɛ-hɩɖɛ paɣzɩ sɛʊ nɛ ɛsʊʊ hendu teya sɔsa nabɩyɛ ŋgbɛyɛ taa nɛ ŋgbɛyɛ nɖɩ payaɣ se Super Diamono. Pɩnaɣ 1984 taa kɛ ɛlɩ Super Diamono. 

Ngbɛyɛ taa nɛ ɛtʊlɩ ɛmaɣma ɛñɩnɖɛ nɛ ɛlɩzɩ hendu teu kɩlɛmɩŋ kanahaŋ kagbaanzɩ. Hendu teyu sɔsɔ weyi payaɣ-ɩ se Faye yɔ, ɛlɛ tasɩna-ɩ hayɩsʊ camɩyɛ nɛ ɛtezɩ ɖoŋ kpaʊ cɩŋ kɛ e-hendu teu taa. Pɩnaɣ 1988 kɛlɛmɩŋ kanahaʊ  ŋgʊ payaɣ-kʊ se Camp de Thiaroye yɔ, palɩzaɣ-kʊ lɛ, ɛnʊ tena kɩ-taa hendu nɛ ɛnʊ hʊlaɣna saŋgʊ. 

Pʊwayɩ yɔ ɛkpaɣ Idrissa Ouedraogo tɔm ndʊ payaɣ tʊ se Afrika, mona Afrika yɔ ka-taa tɔm nɛ eteena hendu pɩnaɣ 1995. Ɛkpaɣ ɖɔɖɔ Moussa Sene Absa ñɩndʊ, Tableau ferraille, nɛ etee hendu pɩnaɣ 1996. Pɩnaɣ 1990 e-hendu teu lɛzɩ lɛɛzɩɣʊ nabʊyʊ. Ɛna Barclay nɛ ɛlɛ sɩna-ɩ nɛ palɩzɩ ɛ-tɛ hendu teu kɩlɛmɩŋ kanahaʊ looɖo ñɩŋgʊ nɛ ɛyaa-kʊ se Tajabone.

Pɩnaɣ 1994 ɛɛlɩza tataɣ nakɩyɩ nɛ payaɣ-kɛ se  Dibi Dibi Rek. Tataɣ kɛnɛ nɛ ɛ-tɛ saŋgʊ yaʊ yebina nɛ pakpakɩɣ-ɩ se Afrika taa Bob Dylan yɔ. Pɩnaɣ 2002 taa kɛ paha-ɩ samtʊ nimiye sɔsɔyɛ naɖɩyɛ kɛ Fransɩ ɛjaɖɛ taa.
Issa Bagayogo

Palʊla Issa Bagayogo kɛ pɩnaɣ 1961 kɛ Korin tɛtʊ taa, piposina Bugunii tɛtʊ ɛzɩ kilomɛtanaa 65 yɔ nɛ pɩkɛna Malii ɛjaɖɛ taa. Ɛsɩba aloma fenaɣ kɩyakʊ nakʊ ŋgʊ wiye pɩnaɣ 2016, ɛɛwɛna  55. E-hendu teu kpaɣ tilila kɛ Malii ɛjaɖɛ sɔŋzɩ taa, pop, rɔɔkɩ nɛ funki pa-taa. Ɛnɛ Ali Farka Touré nɛ Toumani Diabaté pɛ-hendu teu nɩɩzɩma ɖama. 

Ɛmakɩ sɔo wena payaɣna Malii taa se kamélé n'goni yɔ camɩyɛ kamaɣ fɛyɩ. Pɩnaɣ 1991 kɛ ɛlɩza ɛ-kacalaɣ hendu teu tataɣ ɛlɛ ɛyaa tasam-kɛ siŋŋŋ. Pɩnzɩ naalɛ taa ɛtasɩ naalɛ ŋga lɩzɩɣʊ, mbʊ ɖɔɖɔ. Ɛtɛzɩ yebʊ pɩtɩŋga nɛ ɛsaɣ lɔɔɖɩyɛ kɛ Pamako tɛtʊ sɔsɔtʊ taa. Pɩlaba mbʊ lɛ, Yves Wernert weyi ɛkalɩza-ɩ ɛ-kacalaɣ tataa yɔ kɛ ɖenɖe payaɣ se Malii K7 yɔ, etosu yem. Ɛya-ɩ nɛ ɛsɔzɩ-ɩ lɔŋ. 

Pɩla mbʊ nɛ ɛsɩna-ɩ hɛɛ hɛɛ nɛ ɛlɩzɩ tataɣ nɛ ɛyaa-kɛ se Sya. Tataɣ kɛnɛ ɛyaa pazɩ pɔsɔɔlɩ-kɛ kamaɣ fɛyɩ nɛ pakʊmɩ-ɩ hɩɖɛ se Tɛkno Issa. Pɩnaɣ 2000 ewoba Seine-Saint-Denis, Fransɩ ɛjaɖɛ taa. Mbʊ yebina nɛ papaɣzɩɣ-ɩ. Pɩnaɣ 2002 taa kɛ ɛlɩzɩ ɛ-tataɣ naalɛ ŋga, Timbuktu. Tataɣ ŋga ka-taa ete hendu nɛ ɛyɔɔdɩɣʊ tɔm ndɩ ndɩ ɛzɩ kpaɣʊ nɛ kpeyu yaa efebiya tabakʊyasɩ tɔm.
Grand Kallé

Joseph Athanase Kabasele Tshamala na wɩsɩ kɛ saŋgayɩŋ fenaɣ kɩyakʊ 16 wiye pɩnaɣ 1930 kɛ Matadi tɛtʊ taa, Koŋgo ɛjaɖɛ taa nɛ ɛsɩ lɛlaɣ fenaɣ kɩyakʊ 11 wiye pɩnaɣ 1983 kɛ Paarii tɛtʊ, Fransɩ ɛjaɖɛ taa ɛɛwɛna pɩnzɩ 53. Pepema-ɩ Kombe naŋ yɔɔ kɛ Kinsasa tɛtʊ taa. Ɛ-hɩɖɛ nɖɩ pakɩla-ɩ sɩmnaʊ yɔ, nɖɩ lɛ Le Grand Kallé. 

Ɛkɛna Koŋgo ɛjaɖɛ taa weyi pakpaɣ ɛzɩ etu wendu kɩfatʊ yɔ. Hendu aŋgba wena a-taa Joseph Athanase Kabasele Tshamala wɩlɩ ɛ-calɩm taa camɩyɛ yɔ, a-taa kɔyɔ: rumba africaine nɛ cha-cha-cha, Grand Kallé nɛ African Jazz. Hendu teya sɔsaa nabɩyɛ kaawɛ  African Jazz  taa pa-taa kɔyɔ Pepe Kalle, Tabu Ley Rochereau nɛ Caama taa tʊ weyi payaɣ se Manu Dibango yɔ. 

Pɩnaɣ 1960 taa kɛ Grand Kallé luba ɛmaɣmaɣ e-hendu teu kɩfatʊ nɛ payɛ kɩfaɖɛ naɖɩyɛ. Lɛɣzʊʊ kɩfam pʊnɛ pɩzɩna Franco Luambo tɛ ŋgbɛyɛ nɖɩ payaɣ se TP OK Jazz yɔ. Mbʊ yebina nɛ palɩzɩɣʊ hendu teu kanahaŋ kɩlɛmɩŋ camɩyɛ nɛ pɩsaŋ pɛpɛdɩɣ tuuɖe ajɛya taa.
Julie Akofa Akoussah

Palʊla Julie Akofa Akoussah kɛ ɖomaɣ fenaɣ 12 wiye pɩnaɣ 1950 kɛ Ceviye tɛtʊ taa, Togo ɛjaɖɛ taa. Payɣ-ɩ nabʊyʊ taa yem se Julie, Mamy yaa Akofa. Ɖooo ɛ-pɩcatʊ kɛ ɛkpaɣ-ɛtɩ kpem nɛ ɛcɛlɩ hendu teu. Weyi ɛɛkɩla-ɩ kɛdɩnaʊ hendu teʊ taa yɔ, ɛnʊ Bella Bellow. 

Pɩla mbʊ lɛ e-hendu sakɩyɛ taa ɛnʊ ɛwɛɛ ɛɖɛyʊ. Julie Akofa Akoussah kɛna Togo ɛjaɖɛ taa hendu teyu sɔsɔ nɔɔyʊ nɛ ɛsɩ Parii tɛtʊ taa, Fransɩ ɛjaɖɛ taa, kɛ  pɩya wiye, ɖomaɣ fenaɣ kɩyakʊ 25 wiye pɩnaɣ 2007. Ɛsɩbʊ yɔ ɛɛwɛna pɩnzɩ 57. Ɛ-sɩm mbʊ TVT sʊsɩna-tʊ tɛʊ kɩfemuu cɩla wiye. 

Ɛ-sɩm takayaɣ kɛna posusa kɔ-tɔm TVT taa wɩsɩ taa. Julie Akofa Akoussah ɛnɛ ɛsʊwaɣ ɛ-pɩnzɩ 40 kɛ ɛpaɣzɩɣ hendu teu yɔ pɩ- kasanʊ nɛ kʊtɔŋ nakʊyʊ tii ɛ-yɔɔ kpiɖi nɛ kpaagbaa mbʊ yɔ pɛɖɛna-ɩ Fransɩ ɛjaɖɛ taa se tɛtɛ ɛsɔ ɛwɛɛ kɔyɔ, paalɛɣ-ɩ nɛ pɛlakɩ pɩɩcɔʊ mbʊ yɔ.
Koffi Olomidé

Koffi Olomidé kɛŋna Antoine Christophe Agbepa Mumba hɩɖɛ kɩsɛsɛyɛ. Palʊla-ɩ hasɩyaɖɛ fenaɣ kɩyakʊ 13 wiye pɩnaɣ 1956 kɛ Kisaŋginii tɛtʊ taa, Koŋgoo Kinsasa ɛjaɖɛ taa. Ɛkɛ Koŋgo ɛjaɖɛ taa hendu teyu sɔsɔ nɔɔyɔ. Eluki hendu, ɛmaɣmaɣ ɛcɔlɩɣna-tʊ mɩɩka yɔɔ nɛ ɛyaa pɩzɩɣʊ pewelesɩɣ-tʊ paale, eluki hendu ɖɔɖɔ nɛ ɛmaɣzɩɣʊ hendu teya lalaa ɖɔɖɔ pe-hendu teu taa. Ɛnʊ kɛnɛ Quartier Latin international et Ex agent de la Génécamine tɩkɩɖe-tʊ. 

Koffi Olomidé luba ɛmaɣmaɣ ɛ-hendu nɛ ɛnɛ ɛ-taabalaa nabɛyɛ naalɛ nɛ payaɣ-tʊ se Synza. Ɛyaa naalɛ mba yɔ: Papa Wemba nɛ King Kester Emeneya. Pɩlaba  mbʊ wayɩ lɛ, esu ɛzɩ ɛɛtasɩɣʊ natʊyʊ teu yɔ pʊkɔɔ pɩsɩɩna été  Ngobila, Henriquet, Elle et moi.... Hendu ndʊ etewa nɛ ɛ-hɩɖɛ pazɩ pɩsɛɛ camɩyɛ. Ɛnʊ kɛŋna ɛzɩ Koŋgo ɛjaɖɛ taa nɛ Afrika kpeekpe taa weyi ɛkɛ sɔɖʊ sɔsɔʊ hendu teu taa yɔ nɛ ɛnʊ kɛŋna ɖɔɖɔ kacalaɣ-tʊ weyi été Parsi taa mbʊ pɩfɩyɩ ɖeu yɔ. 

Afrika hendu teya kpeekpe taa lɛ, ɛwɛ hendu teya sɔsɔɣa hiu nɛ naalɛ waa taa nɛ eyeke, Koŋgo taa, weyi pakɩla-ɩ  ɛ-hɩɖɛ ɖɛyɩʊ yɔ. Pɛɖɛya-ɩ ɛzɩ tatasɩ 1001 yɔ taa. Pɩnzɩ 40 taa yeke ɛlɩzɩ tatasɩ ɛzɩ nɛɛlɛ nɛ litoozo yɔ sɩ-taa hendu loyisi ɖɛ ɛzɩ 300 yɔ. E-hendu teu ha-ɩ samtʊ nima  ɛzɩ lʊbɛ yɔ. Aloma fenaɣ kɩyakʊ 13 wiye pɩnaɣ 2015 ɛlɩza tataɣ ŋga payaɣ se 13ième Apôtre yɔnɛ ka-taa hendu loyisi tala ɛzɩ 40 yɔ. Tata kɛnɛ kɛɛlɩzaa nɛ ɛtɔ size ɛkpaagbaa tataɣ. Evemiye kʊɖʊmɖɩyɛ nɖɩ ɛlɩza ɖɔɖɔ tataɣ ŋga payaɣ se Selfie. Selfie kɛnɛ ɛyaa pazaa pɔsɔɔlɩ-kɛ Youtube yɔɔ kamaɣ fɛyɩ.
Madilu System

Palʊla Jean de Dieu Madilu Bialu Makiese Wabulakombe kɛ agoza fenaɣ 28 wiye pɩnaɣ 1950 kɛ Kisantu ɖoŋgiye taa, Paa-koŋgo ɛgetiye taa Koŋgo ɛjaɖɛ taa nɛ ɛsɩ kɩyɛna fenaɣ taa kɩyakʊ 11wiye pɩnaɣ 2007 kɛ Kɩnsasa. Ɛkɛna Koŋgo taa hendu teyu sɔsɔ nɔɔyʊ.

Palʊla-ɩ aloma fenaɣ kɩyakʊ 28 wiye pɩnaɣ 1950 kɛ Kisantu tɛtʊ taa kɛ Paa Koŋgo egeɣtiye, Kinsasa hɔɔlʊʊ taa RDC ɛjaɖɛ taa. Ɛ-hɩla kɩsɛsɛna ɖɔwa nɛ a-taa kɔyɔ: "Madilu System", "Madilu Multi System", "Grand Ninja" ou "Le Grand Pharaon". 

Ɛpaɣza hendu teu pɩnaɣ 1970 kɛ Bamboula taa. Puwayɩ yɔ ɛnɛ Yosha nɛ Pindu paɖʊ kɩgaʊ ŋgbɛyɛ naɖɩyɛ nɛ payaa-ɖɩ se Makuba Mayopi. Pɩnaɣ 1975 taa kɛ ɛkpaɣ lɩmaɣza se ɛtʊlɩ ɛmaɣmaɣ e-hendu teu pɩlɩʊ, Pamba Pamba.

Koŋgo ɛjaɖɛ taa hendu teyu sɔsɔ ɛnɛ ɛsɩba Kinsasa ɖakʊta nakʊyʊ taa mazaɣ nakayɩ wiye kɛ kɩyɛɛna fenaɣ kɩyakʊ 11 wiye pɩnaɣ 2007 kɛ tanandɛ ñɩɩtʊ lʊbɛ yɔɔ ɛɛwɛna pɩnzɩ 57. Ɛ-halʊ wɛ Muwasi-Gramayɛlɩ tɛtʊ taa, Fransɩ ɛjaɖɛ taa.
Mani Bella

Mani Bella hɩɖɛ maɣmaɣ kɛlɛ Véronique Mani Bella. Palʊla-ɩ aloma fenaɣ kɩyakʊ 29 wiye pɩnaɣ 1987 kɛ Yawʊnde tɛtʊ taa Kameruni ɛjaɖɛ taa. Pɩnaɣ 2010 kɛ pasɩma-ɩ se ɛkɛna weyi eteɣ hendu yɔ ɛlɛ ŋga ɛya-kɛ se Pala Pala nɛ ɛlɩza-kɛ 2014 yɔ, ŋga hana-ɩ haɖɛ se patɩlɩ-ɩ yaa ɛka lila hendu teu taa. 

Ɛlɩza tatasɩ nalɛ. Alɩwaatʊ ndʊ ete tataɣ ŋga ɛya-kɛ se Pala Pala yɔ, pɩtɛ alɩwaatʊ paha-ɩ samtʊ nima ndɩ ndɩ: Purkina-Faso ɛjaɛɖɛ taa ɛmʊ nimeye nɖɩ payaɣ-ɖɩ se Kunde d'or yɔ, Prazavili taa lɛ, ɛmʊ nɖɩ payaɣ ɖɩɖɩ se *Africa Music Awards* yɔ. Pɩnaɣ 2015 kɛ papala hendu teya taa nɛ palɩzɩ-wɛ pɛkpɛndɩ naatozo se polu Afrika ajɛya pombo mabʊ hayɩsʊ kanɖaʊ hendu. Pombo ŋgʊ pamakaɣ-kʊ Kinee Ekuwatorial ɛjaɖɛ taa nɛ hendu teyaa mba yɔ: Singuila, Fally Ipupa, Toofanwaa nɛ pɩtasɩna ɛmaɣmaɣ. 

Palʊla Mani Bella kɛ Yawunde tɛta taa aloma fenaɣ taa. Ɛ-hɔʊ taa mba tɩŋga kɛ hendu teyaa. Payaɣ ɛ-caa se Mani Léon, ɛsɛɛ hɩɖɛ se Pilatus nɛ ɛmakɩ fanfarɩ suye sɔsɔyɛ nɛ ɛ-cɔzɔ, Apollinaire Owona, patasɩ- ɖɔɖɔ yaʊ se Cherami; ɛlɛ ɖɔɖɔ kɛ fanfarɩ maɖʊ. Yawunde peeɖe ɛcaɣ ɛpaɣlɩ nɛ ɛla e-sukili nɛ ɛkɔɔ ɛmʊ sukuli kɩtɛzɩɣ takayaɣ. Pʊwaɩ yɔ ewoba Ɛsipañɩ nɛ Italii ajɛya taa. Pɩnaɣ 2010 taa ɛpɩsa Kameruni ɛjaɖɛ taa ɛlɛ eteleɖi peeɖe nɛ ɛcaŋ ewolo Fransɩ ɛjaɖɛ taa nɛ ɛcaɣ. Ɛwala nɛ ɛwɛna piya naatazo halɩ pɩɣa kʊɖʊmaɣ. Ɛwɛ Parii tɛtʊ taa.
Mbilia Bel

Mbilia Bel hɩɖɛ kɩsɛsɛyɛ kɔyɔ Marie-Claire Mboyo Moseka nɛ palʊla-ɩ pɩnaɣ 1956 kɛ Koŋgo ɛjaɖɛ taa. Ɛkɛna ɛjaɖɛ nɖɩ ɖɩ-taa hendu teyu sɔsɔ nɔɔyʊ. Ɛɛwɛna pɩnzɩ hiu nɛ lʊbɛ lɛ ɛpaɣzɩ hendu teu. Ɛle ɛɛpaɣzɩna patʊ nɛ lala, ɛzɩ Abeti Masikini yɔ pe-hendu maazɩɣ. pUwayɩ yɔ ɛnɛ Sam Mangwana papaɣzɩ hendu teu panaalɛ. 

Pɩkpaɣʊ nɛ pɩnzɩ 1980 taa mbʊ yɔ, pañɩnɩɣ Koŋgo taa kɛ hendu teya sɔsɔ kɔyɔ, ɛwɛ pa-taa,pɩkɩlɩna aliwaatʊ ndʊ ɛzʊ l'Afrisa International de Tabu Ley Rochereau ŋgbɛyɛ taa yɔ. Ɛɛlʊla ɛ-pɩɣa kacalaɣ ŋga lɛ ɛsɩŋ pazɩ se ɛhɛzɩ. Pʊwayɩ lɛ ɛnɛ Tabu Ley palɩza tataɣ nakayɩ pɩnaɣ 1987. Palɩza-kɛ nɛ pɛtɛ lɛ, ewolo Paarii tɛtʊ taa nɛ ɛcaɣ peeɖe. Pɩnzɩ 1989 nɛ 1990  taa ewoba nʊmɔŋ sakɩyɛ. Ewoba Etazunii, Kewiyaɣ-Kɩkpɛndaɣ taa nɛ Afrika nɛ wɩsɩ ɖɩɖʊiyɛ hɔɔlɩŋ taa.
Mdou Moctar

Mdou Moctar yaa M'dou Mouktar kna Niizɛɛrɩ ɛjaɖɛ taa hendu teyu sɔsɔ nɔɔyʊ. Eluki ɛmaɣmaɣ e-hendu nɛ eteɣu-tʊ nɛ ɛpaɣ. Ɛkɛna Tuwarɛgɩ-tʊ nɛ palʊla-ɩ pɩnaɣ 1986 kɛ Agadɛsɩ tɛtʊ taa. Ɛwɛ kacalaɣ mba mba papɩza nɛ ɛma Pɛrɩbɛrɩ taa kɛ hendu kɩfatʊ ndʊ tɩlɩwa nɛ peteɣu-tʊ nɛ nɛ pamakɩ kitaarinaa mba patramna-wɛ nɛ laadiriki nimasi yɔ. 

Ɛ-kacalaɣ tatasɩ lɩɣʊ nɛ patɩlɩ-sɩ yɔ, pɩlɩna ñɩɩtʊ nimasi nzi sɩ-yɔɔ pataŋ tatasɩ nɛ paɖʊ-sɩ kaŋgalafunaa taa nɛ payaɣ-sɩ se kartɩ meemuwari yɔ sɩ-yɔɔ. Lakasɩ sɩnɛ Afrika nɛ wɩsɩ ɖɩ-ɖʊyɛ taa kiŋ kɛ sɩwɛɛ. Kpaɣ ɛzɩ nesi ɖɔkʊʊ yaa kazandʊ ndɩ ndɩ taa mbʊ yɔ, Mdou Moctar lakɩ amʊza nɛ eteɣu hendu nɛ pʊkʊyʊ paanɩ lɛ ɛ-yɔɔ. E-hendu sakɩyɛ taa lɛ, ɛyɔɔda malɩŋ tɔm, sukuli tɔm, sɔɔlɩm tɔm nɛ laŋhɛzɩyɛ tɔm. Ɛmakɩɣʊ cɩmʊ yɔ nɩmɩyɛ ɛmakɩna-kʊ.   

Ɛ-tatasɩ taa kɔyɔ: Anar, ɛlɩza-kɛ Sokoto (Naajeriya tɛtʊ taa) pɩnaɣ 2008;  Sahel Sounds, (Amerika-tʊ weyi payaɣ-ɩ se Christopher Kirkley yɔ ɛsɩŋna-ɩ nɛ palɩzɩ-kɛ); Afelan.
Mory Kanté

Palʊla Mory Konté kɛ lakɩŋ fenaɣ kɩyakʊ 29 wiye pɩnaɣ 1950 kɛ Albadariya tɛtʊ taa, Kiinee ɛjaɖɛ taa. Ɛkɛ ɛjaɖɛ nɖɩ ɖɩ-taa hendu teyʊ sɔsɔ nɔɔyʊ nɛ tataɣ ŋga pasɩmna-ɩ yɔ, ɛlɩza-kɛ pɩnaɣ 1988 nɛ ŋga lɛ Yéké yéké.   

Mandɩŋgɩ kewiyaɣ tɛ alɩwaatʊ kɛ palʊla Moty Kanté. Peeɖe wɛ Albadariya tɛtʊ taa nɛ pɩñɔtɩna Kisidougu haɖaa taa, pɩwɛna Kiinee ɛjaɖɛ nɛ hadɛ kiŋ. Payaɣ ɛ-caa se El Hadj Djeli Fodé Kanté nɛ pɩya 38 taa lɛ, Mory Kanté kɛna tɩnɩʊ. Kanté hɔʊ taa mba payɩ kɛna hendu teya, keeɣsi maya nɛ sɩ-maɖa, hendu teya, caanaʊ taa tɔm kɛdɩya nɛ ɖɔɖɔ aseɣla tɔm kɛdɩya. 

Pa-lɩmaɣza kɛlɛ se pɛkɛdɩ ɛyaa kɛ ɖooo pe-kewiyaɣ caanaʊ taa tɔm nɛ hendu teu taa, cimɩŋ nɛ agandɛɛ taa. Mory ñɩma tɩŋga kɛna keɣsi maɖa nɛ hendu teya, pʊtɔbʊʊ se pa-calɩom taa pɩwɛ. E-ɖoo caa yaa ɛ-cɔzɔ kaakɛna kɛɣa maɖʊ sɔsɔ nɔɔyʊ. Mbʊ yebina nɛ pɩɩɖɩɣzʊ nɔɔyʊ nɛ Mory Kanté tɔm, yee étéɣu hendu nɛ ɛmakɩ keeɣsi kɔyɔ. Calɩm taa pɩwɛɛ, paakpaɣna ɖoŋ.    

Payaɣ e-ɖoo se Fatouma Kamissoko nɛ ɛkɛ Maalii ɛjaɖɛ taa tʊ. Mory Kanté kaawɛna pɩnzɩ lʊbɛ lɛ, powona-i Pamako tɛtʊ sɔsɔtʊ taa kɛ e-neŋ weyi payaɣ-ɩ se Maman Ba Kamissoko yɔ, keeɣa maɖʊ sɔsɔ nɔɔyʊ. Ɛɛwɛna pɩnzɩ 15 lɛ, palabɩ-ɩ pe-keɣtiye taa sɔnzɩ nɛ pɩha-ɩ waɖɛ se ɛpɩzɩɣʊ ɛpaɣzɩ hendu teu nɛ ɖoŋgaɣ mabʊ. Mbʊ yebina nɛ pa-haɖa taa yee palakɩ sɔnzɩ nasɩyɛ kɔyɔ, ɛpɩzʊ ɛla amʊza nɛ pʊkʊyɩ ɛyaa yɔɔ.
  
Pɩnaɣ 2001 taa, keteŋga kpeekpe ŋgbɛyɛ nɖɩ payaɣ-ɖɩ ONU yɔ, ɖi-piliŋga ŋga kɔcɔŋna haɖaʊ nɛ tɔɔnaɣ yɔɔ yɔ, ɖɩya-ɩ se ɛkɛna pɩ-tɛ camɩyɛ laɖaa yɔɔ cɔnɩyʊ kɛ ɛ-ɛjaɖɛ taa. Ɛlɩza tatasɩ nzɩ yɔ sɩɖɔɔ kamaɣ fɛyɩ nɛ sɩ-taa kɔyɔ: Tatebola, pʊtɔbʊʊ se nabʊyʊ yɔɔ cikpalu cibu,Yéké yéké, Tamala yaa nʊmɔ woɖu. 

Ɛɛwɛna pɩnzɩ 21 lɛ, Tidiani Koné tɩla-ɩ se ɛkɛna keeɣsi maɖʊ nɛ hendu teyʊ nɛ ɛlabɩ-ɩ hɛɛɛ hɛɛɛ nɛ ɛsʊna-ɩ ɛ-ŋgbɛyɛ taa. Ɛpɩsa mʊsɩ laɖʊ sɔsɔ mbʊyɔ lɛ ɛɖɛɛ nʊmɔŋ sakɩyɛ nɛ ɛcɔɔ tuuɖe ajɛya sakɩyɛ taa. Pɩnaɣ 2004 kɛ ɛlɩza tataɣ ŋga ɛya-kɛ se Sabou.
Oliver N'Goma

Olivier Ngoma kɛna Kaabɔŋ ɛjaɖɛ taa hɛndu teyu nɛ cimiŋ yaa keeɣsi maɖʊ sɔsɔ nɔɔyʊ. Palʊla-ɩ lakɩŋ fenaɣ kɩyakʊ 23 ŋgʊ wiye pɩnaɣ 1959 kɛ Mayumba tɛtʊ taa nɛ ɛsɩ mɩsɩkʊm fenaɣ kɩyakʊ lʊbɛ wiye pɩnaɣ 2010 kɛ Librevili tɛtʊ taa ɖakʊta nakʊyʊ taa. 

Palʊla-ɩ Mayumba tɛtʊ taa nɛ tɛtʊ ndʊ tɩwɛna Kaabɔŋ ɛjaɖɛ nɛ wɩsɩ ɖɩɖʊyɛ nɛ hadɛ kiŋ. Ɛ-caa kɛ weŋgalɩyʊ nɛ ɖooo ɛ-pɩcatʊ, ɛwɛɛna pɩnzɩ litoozo taa kɛ ɛmalasɩna-ɩ nɛ ɛ-tɩ nɛ ɛkpɛlaka-ɩ hendu teu.

Pɩnaɣ 1971 kɛ ɛ-hɔʊ taa mba kʊyɩ Kaabɔŋ nɛ powolo Librevili ɛjaɖɛ taa. Peeɖe pɛwɛɛ nɛ powona-i akɔntaa sukuli kɛ ɛjaɖɛ nɖɩ ɖɩ-taa. Sukuli ŋgʊ kɩ-taa lɛ Olivier N'Goma kɛŋna weyi ɛmakɩ-wɛɛ soo, Capo Sound, kɛ camɩyɛ yɔ. Akɔnta sukuli ɛɛɖɔŋna-ɩ lɛ, mbʊ pʊ yɔɔ yɔ ɛɛtaasɔɔlɩ-ɛ, eyele ɛma nɔkɔyʊ kɛ e-hendu teu nɛ mʊsɩ labʊ. 

Pʊwayɩ lɛ ɛkpɛlɛkɩ fotonaa lɩzɩʊ kɛ Librevili ɛjaɖɛ nɖɩ ɖɩ-taa nɛ pamʊ-ɩ peeɖe poliŋdaa kɩlɛmɩŋ naʊ tʊmɩyɛ taa. 

Pɩnaɣ 1988 kɛ ñʊʊ leleŋ laba nɛ ɛkatɩ Manu Lima, weyi ɛɛkɛna Cabo Verde Show nɔɔ yɔɔ tʊ yɔ, nɛ ɛlɛ sɩna-ɩ nɛ palɩzɩ tataɣ ŋga payaɣ-kɛ se BANE yɔ. Ɛ-tataɣ kɛnɛ paɖʊwaɣ-kɛ siŋŋŋ kɛ RFI nɛ Africa N°1 radiyoonaa taa. 

Ɛ-tataɣ kɛnɛ kɔyɔɔ pɩtɩŋna nɛ ɛtasɩ lɩzɩʊ lɛɛsɩ nzɩ ɛyaɣ-sɩ se Icole nɛ Lusa yɔ. Pɩnaɣ 1995 taa kɛ ɛlɩza tataɣ lɛɛka, ADIA, nɛ pʊwɛ ɛzɩ kaka kɩla kacalaɣ ŋga yɔ. Pɩnzɩ looɖo wayɩ kɛ ɛlɩza lɛɛka, SEVA. Pɩnaɣ 2006 taa kɛ ɛlɩza ɛ-tɛɛ tataɣ naanza ŋga, SAGA. Ɛ-tatasɩ tɩŋga wɛɛ ɖeu camɩyɛ.
Papa Wemba

Papa Wemba hiɖɛ sɔsɔyɛ kɛlɛ Jules Shungu Wembadio Pene Kikumba. Ɛ-hɩla kɩsɛsɛna ɖɔɔ nɛ a-taa kɔyɔ: Mwalimu, M'zée, Jules Presley, Chef Coutumier, Bakala dia Kuba, Fula Ngenge, Kolo Histoire, Kuru Yaka, Vieux Bokul, le Grand Mayas, Ekumani, Elombe, Formateur des idoles, Kema Fumbe, Notre Père, Maître d'École, Le Roi de la Sape, Le Rossignol, Le Roi de la Rumba Congolaise.

Papa Wemba kɛna hendu teyu, takayɩsɩ mayʊ nɛ tatasɩ lɩzɩyʊ. Palʊla-ɩ mɩsɩkʊm fenaɣ kɩyakʊ 14 wiye pɩnaɣ 1949 kɛ Labefu tɛtʊ taa, Koŋgoo ɛjaɖɛ taa nɛ ɛsɩ ɖomaɣ fenaɣ kɩyakʊ 24 wiye pɩnaɣ 2016 ɛɛwɛna pɩnzɩ 66 kɛ Abiidjaŋ tɛtʊ taa. Ɛ-sɩm laba pʊtɔdɩyɛ mbʊ pʊyɔɔ yɔ alɩwaatʊ ndʊ ɛɛɖɩɩna amʊza labʊ nɛ pɩkɛdʊ nɛ ɛyaa lɛ, pɩlaba-ɩ yɔɔɔ nɛ ɛɖɛ kɩɖɛʊ kɛlɛ mbʊ yɔ, pʊtɔbʊ se ɛsɩba. Ɛtʊla hendu teu ŋgbɛyɛ naɖɩyɛ nɛ paya-ɖɩ se Viva Musica nɛ ɛnɛ ɛ-asɛyʊ kɩpɩnʊ Shagi Sharufa. 

Ɛna-ɩ palaba tʊmɩyɛ pɩtalɩ ɛzɩ pɩnzɩ 35 yɔ. Ɛ-ŋgbɛyɛ nɖɩ, ɛmʊ ɛya sakɩyɛ nɛ ɛhayɩ-wɛ Koŋgoo ɛsakuliye nɛ sɔnzɩ payɛ pɩtasɩna Afrika kpeekpe hendu teu. Mba ɛhayɩsɩ wɛ yɔ pa-taa kɔyɔ: King Kester Emeniya, Awilo Longomba, pɩtasɩna Jonkill. Pɩtɛkɛ ɛnʊ lɩzɩna Koŋgoo ɛjaɖɛ taa payɛ nɖɩ payaɣ-ɖɩ se rumba yɔ ɛlɛ ɛɛwɛ kacalaɣ kpalahuwa lʊya taa. Payɛ nɖɩ payaɣ-ɖɩ se zuk yɔ été hendu nztʊyʊ mbʊ tɩyɛ. Ɛlɛ patʊ ndʊ ɛkɩla sɔɔlʊ yɔ, roks, ndombolo nɛ world music.    

Pɩnaɣ 1969 ɛna Jossart N'yoka Longo, Evoloko, Pépé Felly nɛ Andy Bimi Ombalé patama nɔɔ nɛ palɩzɩ payɛ nɖɩ payaɣ-ɖɩ se de Zaïko Langa Langa. Ɛkaɣ lɩɣʊ pa-taa kɛ pɩnaɣ 1974 nɛ ɛlɩzɩ ɛmaɣ ɛ-ŋgbɛyɛ taa patʊ nɛ ɛyaa-ɖɩ Isifi Lokolé, pɩnɛ Yoka lokole. Ɛna Mavuela nɛ Mbuta Mashakado patʊlɩna-ɖɩ. Ɛkpaɣ ɛzɩ pɩnzɩ nɩɩnɩwa nɛ eteena hendu nɛ ɛkɛna Koŋgoo ɛjaɖɛ taa nɛ Afrika keteŋa kpeekpe taa hedu teya taa sɔdʊ sɔsɔʊ nakʊyʊ.
Reniss

Palula Reniss kɛ ɖɛ ɖomaɣ fenaɣ kɩyakʊ 24 ŋgʊ wiye pɩnaɣ 1988 kɛ Mankoni kɛ Kameruni ɛjaɖɛ taa. Ɛ-hɩɖɛ maɣmaɣ kɛlɛ Kien Rennise Nde nɛ ɛkɛna hendu teyu, tu-luɖu nɛ ɛlɩzʊ tatasɩ ɛmaɣmaɣ. Kʊnʊmɩŋ weyi ɩ-taa étéɣ e-hendu yɔ ɩ-taa kɔyɔ: Fransi, Angilisi, ŋgemba nɛ nabʊyʊ taa ɖɔɖɔ lɛ esidu kʊnʊmɩŋ ndɩ ndɩ nɛ eteɣu. 

Pɩnaɣ 2016 taa kɛ pɑsɩma-ɩ se ɛkɛ hendu teyu, ɛlɛ pɩɩkɛna alɩwaatʊ ndʊ eluba ɛ-kacalaɣ tataɣ ŋga ɛya-kɛ se la sauce yɔ yaa ɖozɩ yɔ nɛ ɛlɩza-kɛ agoza fenaɣ taa pɩnaɣ kʊɖʊmaɣ ŋga ka-taa. Reniss paɣla Mabanda haɖaa taa nɛ pɩkɛna Tuwala tɛtʊ taa, Kameruni ɛjaɖɛ taa. 

Peeɖe ɛɛwɛɛ nɛ ɛɛwɛna pɩnzɩ hiu nɛ naatozo lɛ ɛpaɣza hendu teu kɛ ɛsɔsɛtʊ kpaamɩŋ taa. Ɛñɩɩza cɔʊ ɛsɔsɛtʊ aŋgba taa lɛ ɛñɩna nɛ ɛkɔɔ ehiu hendu ñɔɔzɩʊ nɛ kɛlɛm kɛlɛm kanahaʊ yɔɔ ɖʊyaɣ-ɩ nɔɔ nɛ pahaɣ-ɩ se Jovi. Jovi ɛnɛ ɛsɩŋna-ɩ nɛ ɛlɩzɩ ɛ-kacalaɣ tɛtasɩ sɩnɛyɔ: Fire, pɩnaɣ 2022 nɛ Holy Wata kɛ pɩnaɣ 2012. Pɩnaɣ kʊɖʊmaɣ ŋga ka-taa kɛ ɛlɩza "H.I.V". 

Pɩnaɣ 2013 taa lɛ ɛlɩza Afrkan Luv. Tataɣ kɛnɛ ka-taa été kʊnʊmɩŋ ndɩ ndɩ: Fransɩ, Angilisi, negumba (ɛ-maɣmaɣ ɛ-kʊnʊŋ) nɛ kʊnʊmɩŋ lɛɛŋ ndɩ ndɩ. Ɛ-tataɣ lɛɛka kɛlɛ C'est La Vie, pʊtɔbʊʊ se Wezuu caaɣʊ kɛlɛ mbʊ yɔ, Milkish, agoza fenaɣ 2016 taa kɛ ɛlɩza La Sauce. Pʊwayɩ lɛ ɛlɩza tatasɩ lɛɛsɩ sakɩyɛ.
Salif Keïta

Palʊla Salif Keïta kɛ Joliba tɛtyʊ taa, malii ɛjaɖɛ taa kɛ kɩyɛna fenaɣ kɩyakʊ 25 ŋgʊ wiye pɩnaɣ 1949. Ɛkɛna Malii ɛjaɖɛ taa hendu teyu sɔsɔ nɔɔyʊ. Salif Keïta liɖe taa mba yɔ ɖooo Maali kewiyaɣ ñazɩyaa taa mba tɛ cejewiye nɖɩ pa-anɩ ɛzɩma-ɖɩ nɛ payaɣ nɔɔyʊ se Soundiata Keïta yɔ. Ɛzɩma ɛnʊ ɛzɩ Salif Keïta kaakɛna kpaaja lɛ, nɔɔyʊ taatɩɩsɔɔlɩ ɛ-tɔm. Ɛbɛ yɔɔ kɛ pataasɔɔlɩ-ɩ, mbʊ pʊyɔɔ yɔ, pɛ-tɛ ɛsakuliye nɛ sɔnzɩ taa lɛ, pakpakaaɣ kpajana ɛzɩ pɛkɛna ɛyaa mba ɛzɩ pɛha-wɛ nɛ pɛwɛna ɖɔɖɔ feziŋ kɩdɛkɛdɩŋ sakɩyɛ yɔ. 

Ɛtɛmsa e-sukuli lɛ, ɛsɔɔlɩ se ɛkɛna wɩlɩyʊ, ɛlɛ pekizi-i mbʊ pʊyɔɔ yɔ, pakpaɣ-ɩ se ɛkɛna kpaaja, ɛtaakɔɔ nɛ ɛɖɛzɩ e-sukuli pɩya. Peeɖe ɛmaɣza ɛ-ñʊʊtaa nɛ ɛkpaɣ lɩmaɣza se ɛpɩsɩ hendu teyu. Ɛlɛɛza lɩmaɣza ana mbʊ lɛ, e-cejewiye taa mba taa wɩzɩ pazɩ. Peeɖe tɛ sɔnzɩ taa lɛ, pɩtaha waɖɛ kɛ pa-anɩ lɛ se ete hendu yee ɛtalɩɩna keeɣsi maɖaa yaa weŋgaliyaa liɖe taa ɛyʊ kɔyɔ. Pɩtasɩ ɖɔɖɔ lɛ, pasɩmna Keïta cejewetaa mba se pɛkɛna kewiitu taa ɛyaa. 

Pɩla mbʊlɛ, ɛɖɛ ewolo Pamakoo tɛtʊ taa nɛ ɛcaɣ peeɖe pɩnaɣ 1968. Pɩla mbʊ nɛ ɛsʊ hendu teya ŋgbɛyɛ naɖɩyɛ taa. Pɔtɔma se Ɛsɔ ɛɛsɔʊ nɔɔyʊ yɔɔ. Pɩla mbʊ nɛ e-hendu teu taa pɩpazɩ pɩkɛna ɛyaa siŋŋŋ, mbʊ pʊyɔɔ ete e-hendu ndʊ nɛ esidina peeɖe sɔnzɩ nɛ hendu kɩfatʊ lɛɛtʊ taa. Pɩnaɣ 1973 kɛ ɛɖaɣna sʊʊ ŋgbɛyɛ kɩfaɖɛ lɛɛɖe taa nɛ ewolo ɛwɛɛ Abiijaŋ, Kotidiivuwarɩ ɛjaɖɛ taa. 

Ɛ-pɛlɔ labɩ Fransɩ ɛjaɖɛ taa takayaɣ nɛ pɩha-ɩ haɖɛ se ɛkɛna peeɖe-tʊ nɛ payaɣ-ɩ se Nantenin Keïta. Ɛzɩ peseɣu kolokasi kɛ mɛtanaa 400 kɛ mbʊ yɔ, pɛlɔ ɛnɛ nɔɔyʊ ɛɛɖɛɣʊ ɛ-yɔɔ. Tɩmʊʊ tɩŋgʊna liɖe, ɛlɛ ɖɔɖɔ mbʊ yɔ ɛkɛna kpaaja. Ɛlɛ pɩnzɩ 2008 nɛ 2016 kɛ mbʊ yɔ, ɛnʊ kɛŋna kolokaɣ seya taa kɔɔnaɣ-tʊ.
Sékouba Bambino

Palʊla Sekouba Diabaté kɛ Kinee ɛjaɖɛ taa pɩnaɣ 1964. Ɛkɛna ɛjaɖɛ nɖɩ ɖɩ-taa hendu teyu sɔsɔ nɔɔyʊ nɛ ɛ-hɩɖɛ kɩsɛsɛyɛ kɔyɔ Bambino. Palʊla-ɩ Kintiniya tɛtʊ taa, pɩñɔtɩna egeetiye nɖɩ payaɣ-ɖɩ se Sigiri yɔ nɛ pɩkɛna Kinee ɛjaɖɛ taa. Ɛ-hɔʊ taa mba tɩŋga kɛna keeɣsi maɖa nɛ hendu teya. 
E-ɖoo kɛ payaɣ se Mariama Samoura nɛ ɛlɛ kɛna hendu teyu sɔsɔ nɔɔyʊ. Ete tataɣ nakayɩ nɛ ɛyaa-kɛ se Apollo. 

Eete kɛ lɛ, ɛ-hɩɖɛ pazɩ ɖɩsɛ siŋŋŋ nɛ tataɣ kʊɖʊmaɣ ŋga ɛ-pɩyalɔ Sekouba Diabaté kaɣ ɖaanɩɣʊ nɛ ɛtasɩ teu nɛ pɩla sɔsɩŋ pɩŋŋ ɖɔɖɔ. Aliwaatʊ ndʊ pɩɣa kɛnɛ kɛwɛɛ kɛjɛyʊ ka-tɩ se kapɩɩ hendu teu taa lɛ, ɛ-caa ɖɩɣna-ɩ kisu. Ɛna-ɩ pɛwɛɛ pɔhɔŋ ɖama pɩkɔɔ pɩsɩɩna alɩwaatyʊ ndʊ pɔkɔma pana-ɩ se pɩnaɣ 1979 lɛ Kinee taa lɛ ɛnʊ kɩlɩɣna soo wena paya-ɛ se Sigiri yɔ, a-mabʊ. 

Pɩla mbʊ nɛ paha-ɩ soo ana a-samtʊ nimiye. Pʊwayɩ lɛ peeɖe ɛjaɖɛ ñʊʊdʊ, Ahmed Sékou Touré, ma-ɩ takayaɣ nɛ etendi-i se ɛsʊʊ hendu teu ŋgbɛyɛ nɖɩ payaɣ-ɖɩ se Bembeya Jazz yɔ ɖɩ-taa nɛ etisi ɖɔɖɔ. Peeɖe ɛsɛ ɛ-hɩɖɛ nɖɩ se Bambino mbʊ pʊyɔɔ yɔ pɛ-tɛ soo wena pamakɩyɔ, a-hɩɖɛ wokaɣna ɛ-hɩɖɛ nɖɩ ɖɩ-yɔɔ.

E-hendu teu siŋŋ pazɩna Senegali ɛjaɖɛ taa weŋgaliyu weyi payaɣ-ɩ se Ibrahima Sylla yɔ. Ibrahim  ɛnɛ ɛkpaɣna-ɩ nɛ palɩzɩ tataɣ ŋga payaɣ-kɛ se Faso des fils de Sory Kandia Kouyaté yɔ. Ɛlɛ sɩŋna-ɩ nɛ ɛlɩzɩ ɛ-kacalaɣ tataɣ ŋga payaɣ se Kassa yɔ. Ɛ-tataɣ kɛnɛ kɔyɔɔ kɛ ɛlɩza Cinéma Wondo nɛ Bonya. Ɛlɩza ɖɔɖɔ tatasɩ lɛɛsɩ ɛzɩ: Sinikan nɛ Soro.